5 Teknologi Mirip Dongeng Sains Fiksyen Yang Benar-Benar Wujud

Sebagai seorang peminat tegar karya sains fiksyen, ada banyak idea dalam filem serta tulisan yang menjentik minda penulis. Idea yang dibawakan sekiranya dilihat daripada perspektif kemampuan teknologi yang kita ada sekarang, bunyinya seakan-akan mengarut.

Tetapi idea dan visi di belakangnya yang penting, kerana tanpa idea - kita tidak akan ada imaginasi serta kemampuan untuk merealisasikan apa yang digambarkan walau semengarut mana pun idea itu.

Berikut adalah lima idea yang sangat mirip dengan idea dalam karya sains fiksyen, tetapi telah pun berjaya direalisasikan untuk digunakan ketika ini. Persoalannya sekarang, bila pula peluang kita nak merasainya?

Teknologi bateri yang kita gunakan menggunakan teknologi yang dilabelkan sebagai 'elektro-kimia' di mana tenaga dihasilkan menggunakan mineral-mineral seperti alkali atau lithium, yang perlu digantikan atau dicaj semula selepas habis digunakan.

Apa pul kelebihannya sekiranya sebuah bateri dibangunkan dengan menggunakan teknologi nuklear? Oleh kerana tenaga nuklear bergantung kepada jangka hayat bahan yang digunakan, bateri yang dihasilkan dengan teknologi nuklear mampu menjana sendiri caj tanpa henti selama berdekad atau mungkin berabad lamanya.

Teknologi bateri nuklear yang menggunakan kaedah 'betavoltaics' telah pun berjaya dihasilkan oleh sekumpulan penyelidik dari Moscow Institute of Physics and Technology (MIPT) dan diumumkan pada bulan Jun tahun 2018. Buat masa ini, bateri itu menggunakan bahan radioaktif 'nickel-63' dan mampu menghasilkan 3,300 miliwatt kuasa. Walaupun sudah berjaya dibangunkan, penghasilannya memerlukan kos yang tinggi berikutan keperluan berlian yang digunakan sebagai pengubahkuasanya. (rujukan)

Laporan pada awal tahun 2018 menyebut bahawa sekumpulan saintis dari University of Colorado telah pun berjaya membangunkan kulit yang mirip dengan kulit sebenar daripada segi permukaannya.

Mempunyai permukaan yang lembut serta mudah dibentuk, kulit itu yang digelarkan dengan nama am 'e-skin' mampu menganalisa sentuhan, angin, kelembapan udara, suhu dan yang penting - mampu membaiki semula permukaan seandainya berlaku 'kecederaan' padanya.

E-skin mendapat perhatian ramai kerana banyak pihak melihat potensi kulit ini untuk digunakan bagi menghubungkan manusia dengan mesin, menjadi lebih mudah. Diperbuat daripada gabungan bahan graphene dan polyamide yang dibentukkan menjadi fabrik, kulit ini memmpunyai tahap sensitiviti yang sangat tinggi serta mampu digunakan sebanyak 10,000 pusingan lekat dan buka. (rujukan)

Kita dah biasa menggunakan sistem wi-fi, tetapi penyelidik menganggarkan satu masa nanti, sistem li-fi akan menggantikannya sepenuhnya. Li-fi atau 'light fidelity' merupakan sistem yang menggunakan cahaya untuk menyampaikan atau menerima data. Bayangkan data disalurkan pada kelajuan cahaya cukuplah untuk menggambarkan kelajuannya.

Fungsinya saling tak tumpah dengan fungsi wi-fi yang kita gunakan, namun li-fi dikatakan mampu berfungsi dalam gelombang yang lebih besar serta tidak mempunyai limitasi-limitasi yang ada pada wi-fi. Li-fi selamat digunakan dalam pesawat serta tidak mengganggu peranti elektronik sekitarnya seperti di kawasan hospital.

Diperkenalkan pada tahun 2011, buat masa sekarang li-fi belum sampai pada peringkat mudah guna untuk kegunaan ramai. Sejenis lampu LED yang diubahsuai bertindak sebagai pemancar data dan peranti yang bersifat 'pengesan cahaya' akan menjadi penerima, 'membaca' maklumat yang dihantar lalu menukarkannya kepada bentuk elektronik. Setakat ini li-fi sudah mampu mencapai kelajuan 100 kali ganda wi-fi dan masih dibangunkan di seluruh dunia. (rujukan)

Ketika ini kita sudah beralih ke arah penggunaan storan memori menggunakan teknologi 'flash drive' yang tidak mengandungi peralatan mekanikal seperti cakera keras lama. Setiap orang rasanya pasti pernah menggunakan memori USB atau sekurang-kurang memori dalam telefon untuk menyimpan data dan informasi. Kesemua ini adalah penambahbaikan daripada sistem-sistem lama yang kita guna, seperti kaset, piring hitam, CD, DVD malahan cakera Blu-Ray.

Teknologi cakera 5D yang diumumkan pada tahun 2016 dikatakan mampu menyimpan 360TB (TERABYTE!) data di dalamnya, mempunyai jangka hayat selama 13.8 billion tahun dan mampu menahan suhu setinggi 190 darjah celcius.

Sekiranya format ini diterima baik sebagai standard, dianggarkan dalam tempoh 10 tahun lagi cakera 5D boleh diperkenalkan untuk kegunaan komersial. Halangannya sekarang adalah teknik memasukkan data ke dalam cakera itu yang perlu menggunakan laser memerlukan kos yang sangat tinggi. Tetapi 360TB data dalam cakera yang saiznya mirip duit syiling 50 sen? Kami sanggup tunggu untuk teknologi itu disempurnakan. (rujukan)

Dalam banyak-banyak teknologi, yang inilah penulis mahukan kerana rimas wayar penuh bawah meja. Pada tahun 2015, sekumpulan saintis daripada Jepun telah berjaya melakukan apa yang dirasakan mustahil untuk dilakukan selama ini - memancarkan tenaga elektrik untuk kegunaan peranti secara tanpa wayar. Apa yang lebih mengagumkan, jarak peranti itu dengan bekalan kuasanya adalah sejauh lebih 50 meter.

Teknologi itu yang dibangunkan oleh Japan Space Systems menggunakan sebuah peranti mirip sebuah antenna yang menghantar tenaga elektrik sebanyak 1.8kW kepada penerimanya daripada jarak sejauh itu.

Teknologi kuasa tanpa wayar ini sekiranya berjaya diperhalusi lagi, menurut perangcangan mereka akan digunakan untuk menyerap kuasa solar daripada panel-panel yang dipasangkan di angkasa lepas, sebelum dihantar kembali ke bumi tanpa wayar. Sekiranya berjaya dilakukan, manusia akan mampu memaksimakan sepenuhnya tenaga matahari yang sentiasa ada bagi membolehkan kita menggunakan perkakasan elektrik kita setiap hari. (rujukan)


7 Rekod Penampakan UFO dan Makhluk Asing di Malaysia

Penampakan makhluk asing dan UFO adalah sesuatu yang sering diperkatakan sejak puluhan tahun yang lalu. Banyak kejadian penampakan yang dilaporkan di seluruh dunia. Namun, tahukah anda Malaysia juga mempunyai banyak kejadian penampakan makhluk asing serta UFO ini?

Banyak kes yang dilaporkan di Malaysia ialah berkenaan penampakan makhluk asing bersaiz 3 inci besar, yang dilabelkan oleh pengkaji barat sebagai "micro-terrestrial". Makhluk asing ini sering dilaporkan mempunyai antena pada atas kepala dan menaiki piring terbang bersaiz tidak lebih dari 3 kaki diameter.

Berikut ada beberapa kes penampakan makhluk asing dan UFO di Malaysia yang terawal pernah dilaporkan:

Sebuah piring terbang dengan lima penumpangnya dikatakan telah mendarat di padang Sekolah Rendah Temenggong Abdul Rahman, pada kira-kira jam 10.25 pagi. Beberapa orang murid yang menyaksikan kejadian itu telah bergegas ke bilik Guru Besar untuk melaporkan perkara itu.

Para pelajar itu mendakwa mereka melihat lima makhluk asing yang berukuran 6 atau 7 inci tinggi keluar dari piring terbang dengan memakai pakaian serba merah dan membawa senjata pada pinggangnya. Ketika lebih ramai murid yang melihat cuba menangkap makhluk asing itu, mereka berlima segera menghilangkan diri melalui sebuah lubang terdekat.

Berita mengenai penemuan ini tersebar dengan begitu pantas di seluruh sekolah. Ketika ini hampir kesemua murid dan guru telah melakukan pencarian makhluk asing dan UFO di sekitar kawasan sekolah. Namun, mereka gagal menemui makhluk asing mahupun piring terbang itu, hanya kawasan kecil rumput terbakar, dipercayai tempat UFO mendarat.

Kejadian kedua penampakan makhluk asing ini dilaporkan berlaku di Sekolah Kebangsaan Stowell di Bukit Mertajam pada 19 Ogos 1970. Enam orang pelajar iaitu Mohamad Zulkini 11, Abdul Rahim 10, David Tan 9, Sulaiman 10, Vikneswaran 10, dan Mohamed Ali 8, telah mendakwa melihat 5 makhluk asing bersaiz 3 inci sedang berarak seperti pasukan tentera keluar dari piring terbang ke arah kawasan sekolah.

Empat daripada makhluk asing itu memakai uniform berwarna biru, manakala yang kelima pula memakai pakaian berwarna kuning dengan dikelilingi oleh aura dan mempunyai antena seakan-akan bentuk tanduk. Pada mulanya makhluk asing itu tidak menghiraukan para pemerhati yang berada di sekeliling mereka dan memanjat satu pokok yang berhampiran serta memasang satu alat seakan-akan aerial pada dahannya.

Keenam-enam orang pelajar itu mendekati tetamu tidak diundang itu. salah seorang daripada mereka iaitu Vikneswaran, telah cuba untuk menangkap ketua makhluk asing yang memakai pakaian berwarna kuning itu namun makhluk asing itu dengan cepat mengeluarkan pistol kecil mereka dan menembak ke arah para pelajar itu.

Para pelajar yang panik itu kemudian melarikan diri dan Vikneswaran mendakwa ada kesan parut pada lengannya akibat terkena tembakan daripada makhluk asing tersebut. Pada hari yang sama juga, orang ramai telah datang ke sekolah itu untuk menyaksian sendiri makhluk asing sehingga pihak sekolah terpaksa menutup pagar bagi menghalang orang ramai daripada masuk.

Penampakan makhluk asing terus dilaporkan dengan trend yang agak sama iaitu ianya dilihat di kawasan sekolah. Kali ini ianya dilaporkan dilihat di sebuah sekolah di Kuantan, Pahang. Apa yang menakjubkan ialah kali ini ia bukan sahaja dilihat oleh dua orang pelajar, malah oleh seorang guru yang bertugas di situ.

Dua orang pelajar yang terlihat makhluk asing bersaiz 3 inci tinggi seakan manusia kerdil itu mendakwa mereka berjaya menangkap makhluk asing itu. Keadaan menjadi kecoh sehingga seorang guru telah datang untuk melihat apakah punca di sebaliknya. Menurut laporan akhbar, guru terbabit telah melihat satu lembaga kecil yang aneh sebelum ia berjaya meloloskan diri dan hilang.

Pada tahun yang sama dengan kejadian di Kuantan, penampakan kali kedua di Bukit Mertajam berlaku di padang bola sebuah sekolah. Ketika itu para pelajar sekolah itu sedang bermain bola telah terlihat satu UFO kecil telah mendarat di padang tempat mereka bermain. Mereka semua berhenti bermain dan berlari ke arah piring terbang yang mendarat itu.

Para pelajar mendakwa mereka melihat makhluk kecil keluar dari piring terbang itu dan mereka cuba untuk menangkap makhluk-makhluk kecil itu namun gagal. Menurut cerita para pelajar itu, satu pancaran cahaya telah ditembak ke arah tangan para pelajar yang cuba untuk menangkap makhluk asing itu dan dalam sekelip mata makhluk asing itu menghilangkan diri.

Ini kejadian pertama penampakan makhluk halus berlaku di luar semenanjung Malaysia. Sekumpulan kanak-kanak telah mendawak melihat makhluk berukuran 6 inci tinggi dengan memakai sut putih. Mereka juga mendakwa bahawa makhluk itu sedang memotong pagar dawai besi menggunakan senjata yang mengeluarkan cahaya.

Ia mungkin senjata yang sama digunakan dalam beberapa kes sebelum ini, namun dalam kejadian di Miri ini, tiada kelibat piring terbang yang dilihat. Kejadian kedua yang dilaporkan di Miri juga berlaku pada tahun yang sama tetapi kali ini ia agak berbeza kerana bukan dilihat di kawasan sekolah.

Dalam kejadian yang berlaku di kawasan pantai, beberapa orang terdiri daripada kanak-kanak dan orang dewasa telah terlihat sekumpulan makhluk kecil memakai pakaian serba putih. Para saksi mendakwa terdapat sebanyak 6 atau 7 makhluk asing dan mereka tidak memakai sebarang topeng.

Makhluk asing yang ditemui itu dikatakan menyerupai manusia dari segala sudut kecuali saiz mereka yang kecil. Apa yang lebih menakjubkan, ia merupakan laporan pertama bahawa kumpulan makhluk asing ini terdiri daripada jantina wanita dan lelaki. Sama seperti laporan pertama di Miri, kali ini juga tiada piring terbang yang kelihatan.

Satu laporan akhbar New Straits Times melaporkan bahawa satu makhluk bersaiz 3 inci tinggi yang kelihatan seakan manusia telah dilihat di kawasan Pengkalan Tentera Udara Diraja Malaysia yang terletak kira-kira 12 km dari bandar Kuantan. Makhluk itu telah dilihat oleh seorang pelajar Sekolah Kebangsaan Pengkalan Tentera Kuantan berhampiran parit di kawasan padang sekolah itu.

Pelajar itu, Paul Lazario, 9 tahun, mendakwa dia telah berjaya menangkap makhluk itu namun makhluk itu berjaya melepaskan diri. Makhluk itu dikatakan berwarna coklat, menyerupai manusia dan terdapat pistol yang diselitkan pada bahagian pinggangnya. Pada petang hari yang sama, Paul kembali bersama dua orang rakannya yang lain ke tempat itu dan mereka bertiga melihat makhluk asing itu melarikan diri setelah menyedari kehadiran mereka.

Seorang guru di situ, En. Yew Kim Guan telah mendengar kisah itu dan pergi untuk menyiasatnya dengan lebih lanjut. Dia bagaimanapun tidak menemui sebarang tanda kewujudan makhluk itu di situ akan tetapi terjumpa satu khemah kecil seakan-akan khemah Red Indian di kawasan berumput itu dan sebahagian daripadanya telahpun rosak.

Kejadian di Kulim ini disaksikan oleh 3 kanak-kanak lelaki dan 2 lelaki dewasa. Mereka mendakwa telah melihat UFO kecil sedang terbang beberapa kaki tinggi dari atas tanah, kemungkinan besar sedang cuba untuk melakukan pendaratan.

Salah seorang daripada saksi cuba untuk menyentuh objek misteri yang berukuran 2 kaki diameter itu sebelum satu cahaya yang terang terhasil daripada objek tersebut dan membuatkan mata mereka seolah-olah buta buat seketika.

Seorang pakar pengkaji makhluk asing dan UFO di Malaysia iaitu En. Ahmad Jamaludin berpendapat bahawa terdapat makhluk pintar yang mengawal piring terbang itu dari dalam. Berdasarkan saiz piring terbang itu, kemungkinan makhluk yang berada di dalamnya berukuran sekitar 3 inci tinggi.

Sebenarnya, banyak lagi kes penampakan makhluk asing, manusia kerdil atau UFO ini dilaporkan di Malaysia. Lebih daripada 150 kes yang dilaporkan sejak dari 1969 sehingga hari ini. Antara beberapa kes berulang yang dilaporkan ialah di Sungai Petani, Kedah sebanyak lapan kali, di Ipoh, Perak sebanyak 5 kali, di Tanjung Sepat, Selangor sebanyak sembilan kali, di Paka, Terengganu sebanyak empat kali dan Bukit Mertajam sebanyak tiga kali.

Ada yang berpendapat penampakan makhluk asing ini adalah imaginasi para pelajar sekolah yang pada ketika itu popular dengan cerita mengenai UFO dan makhluk asing, ada juga berpendapat ianya benar wujud. Bagi para ilmuan Islam pula, makhluk asing yang sering menjadi buah mulut ini berkemungkinan jelmaan jin kerana ia tidak disebutkan dalam al-Quran.


Kisah Jatuh Bangun Industri Pembuatan Kapal Terbang Indonesia

Bercakap berkenaan industri berat, negara kita cukup berbangga dengan dua jenama kenderaan tempatan kita. Selain itu, Thailand juga terkenal di seluruh dunia dalam industri automotif sehingga digelarkan 'Detroit Asia.'

Industri berat merupakan antara cabang industri penting yang diperlukan setiap negara dalam memacu pertumbuhan eknonomi negara tersebut dan jiran kita yang satu lagi, Indonesia sebenarnya tak kurang hebatnya.

Mereka juga terkenal sebagai antara negara pengeluar kereta yang terpenting bagi pasaran Asia Tenggara dan Asia. Selain daripada itu, Indonesia juga mempunyai satu lagi industri yang hampir separuh abad lamanya bertapak di sana - iaitu industri pembuatan kapal terbang.

Ya, Indonesia ada industri pembuatana kapal terbang sendiri kalau anda belum tahu lagi. Ini sejarahnya.

Sejak sebelum merdeka, negara Indonesia sebenarnya sudah mempunyai beberapa pengusaha membina kapal terbang secara kecil-kecilan. Melihat potensi yang ada selepas merdeka, usaha untuk membantu industri ini diwujudkan dengan pengenalan Biro Rencana dan Konstruksi yang bertindak di bawah seliaan tentera udara Indonesia.

Salah seorang individu paling penting yang bertanggungjawab memulakan gerakan industri ini adalah Nurtanio Pringgoadisurjo. Nurtanio seorang jurutera penerbangan yang mendedikasikan seluruh hidupnya untuk membangunkan dan memperkembangkan industri yang diminati beliau sejak kecil.

Bersama seorang lagi rakannya Wiweko Soepono, Nurtanio dan Wiweko membuka sebuah bengkel perusahaan di Magetan, Madiun dengan bantuan kerajaan. Mereka berjaya melancarkan pesawat pertama mereka; model NWG-1 dengan menggunakan teknologi yang dipinjamkan negara luar pada tahun 1946. Nama itu dipilih sempena gabungan nama Nurtanio dan Wiweko.

Perang yang meletus merencatkan usaha mereka selama beberapa tahun, sebelum usaha baru melibatkan Nurtanio beserta 15 orang lagi jurutera digabungkan untuk membangunkan pesawat bagi kegunaan Tentera Udara Indonesia.

Pasukan inilah yang bertanggungjawab membangunkan beberapa model pesawat ringan seperti model Belalang 89, Belalang 90, Kunang 25 dan pesawat ikonik Sikumbang.

Bermula tahun 1960, kemampuan pasukan jurutera yang diketuai Nurtanio mula diterima baik. Lembaga Persiapan Industri Penerbangan (LAPIP) ditubuhkan bagi membantu mempercepatkan lagi sebarang urusan pemindahan teknologi dan juga urusan kontrak, membantu Nurtanio dan pasukannya fokus pada kemahiran mereka - membina kapal terbang.

Usahasama dengan kerajaan Poland membolehkan LAPIP memasang semula model pesawat model PZL-104 Wilga untuk kegunaan pasaran tempatan, yang dinamakan sebagai Gelatik. 44 model berjaya disiapkan dan diedarkan bagi kegunaan pertanian, pengangkutan dan juga bagi memenuhi keperluan hobi sesetengah individu berkemampuan.

Untuk memenuhi permintaan pekerja, kursus-kursus aeronautik mula diperkenalkan dengan kursus pertama di Indonesia diperkenalkan di fakulti kejuruteraan Institut Teknologi Bandung, membolehkan lebih ramai jurutera penerbangan tempatan dapat dilatih. Bagaimanapun, negara Indonesia kehilangan pengaruh dan sentuhan pengasas industri pesawat mereka pada tahun 1966, apabila Nurtanio meninggal dunia dalam satu kemalangan, apabila pesawat Aero 45 yang dipandunya terhempas

Nurtanio yang sejak kecil memiliki impian mahu mengelilingi dunia dengan pesawat ciptaannya sendiri, terkorban semasa sedang berlatih dalam pesawat yang dipercayai mahu digunakannya bagi memenuhi impiannya itu.

Atas arahan kerajaan Indonesia, pada 26 April 1976 Dr. Bacharuddin Jusuf Habibi atau lebih dikenali dengan nama BJ Habibie (bekas presiden ketiga Indonesia) melancarkan Industri Pesawat Terbang Nurtanio -  dinamakan sempena meraikan sumbangan Nurtanio yang sangat besar dalam industri tersebut.

BJ Habibie yang juga seorang jurutera penerbangan - bertindak sebagai Presiden dan CEO, dengan majlis perasmiannya disempurnakan oleh Presiden Suharto pada 23 Ogos 1976. Penubuhan IPTN menggabungkan secara rasmi dua badan kejuruteraan berat Indonesia di bawah satu bumbung, iaitu Lembaga Industri Penerbangan Nurtanio dan juga Divisyen Teknologi Pertamina.

Ini merupakan langkah terawal yang menjadi batu asas kepada industri pesawat di Indonesia sehingga sekarang. 10 tahun berikutnya, nama Industri Pesawat Terbang Nurtanio ditukarkan kepada Industri Pesawat Terbang Nusantara (IPTN) berikutan campur tangan politik serta beberapa dakwaan lain yang pada akhirnya, gagal dibuktikan.

Salah sebuah projek terbesar IPTN melibatkan pembinaan sebuah pesawat terbang berkapasiti 50 ke 70 orang yang dinamakan dengan nama model N250 pada tahun 1995. Bagaimanapun, kejatuhan ekonomi yang menyerang majoriti negara Asia Tenggara menyebabkan ekonomi Indonesia tidak stabil. Industri pesawat mereka juga mula goyah. IPTN terpaksa melakukan rombakan besar-besaran.

Bagi membantu tahap kewangan, kerajaan Indonesia terpaksa melepaskan lebih 2/3 jumlah tenaga kerjanya dan melakukan penstrukturan semula. IPTN dijenamakan semula dengan nama Dirgantara Indonesia atau DI, dirasmikan kembali oleh Presiden Indonesia ketika itu, Abdurrahman Wahid pada 24 Ogos 2000.

Dirgantara mula bekerjasama dengan syarikat gergasi Airbus, melakukan pemasangan helikopter untuk syarikat tersebut yang akan dipasarkan ke seluruh dunia.

Berikutan kegagalan untuk kembali bangkit seperti sebelum zaman kegawatan, pelbagai langkah dilakukan bagi membantu mengembalikan legasi panjang industri pesawat di Indonesia. Kerajaan Indonesia menyumbang lebih RM1 billion dalam memastikan Dirgantara dapat terus beroperasi sambil Dirgantara meneruskan projek jangka panjang mereka yang dikenali dengan nama N-219.

Projek N-219 dimulakan sejak tahun 2006 dengan cadangan kerjasama bersama pihak dari Malaysia, sebelum diubah menjadi satu usahasama dengan pihak dari Qatar membolehkan projek tersebut dimulakan. Penyelidikan yang dilakukan mengambil masa bertahun-tahun dan N-219 secara rasmi mula dibina pada tahun 2014, dengan penghantaran pertama akan dibuat pada tahun 2017.

Beberapa sesi ujian dilakukan bagi menjamin kualiti pesawat tersebut selepas beberapa buah pesawat itu selesai dibina. Akhirnya, pada 16 Ogos 2017 pesawat tersebut mendapat kelulusan penuh, genap sehari sebelum ulang tahun kemerdekaan Indonesia yang ke 72. Pesawat N-219 yang mempunyai kapasiti 19 penumpang mempunyai kebolehan untuk mendarat dalam jarak yang pendek, memudahkan akses kepada kawasan yang terletak agak terpencil, seperti kawasan pedalaman dan kepulauan.

Dijual pada harga RM24 juta setiap unit, N-219 mampu mencapai kelajuan 350km/j serta direka bagi memenuhi pelbagai kegunaan.

Pada 10 November 2017, Presiden Indonesia, Joko Widodo mengumumkan model N-219 yang dibangunkan sepenuhnya menggunakan tenaga tempatan akan dinamakan dengan nama individu yang paling banyak berjasa dalam industri penerabangan Indonesia - iaitu Nurtanio.

Secara rasminya N-219 dijenamakan semula sebagai 'N-219 Nurtanio' bagi mengingati tokoh, yang memulakan industri ini lebih 60 tahun dahulu.


Ini Teknik Rahsia Bagaimana Hiasan Kapal Dalam Botol Dihasilkan

Setiap daripada pembaca Iluminasi pasti pernah melihat perhiasan binaan kapal kecil yang berada di dalam botol kaca. Seterusnya, anda pasti akan tertanya-tanya, bagaimanakah kapal tersebut dimasukkan ke dalam botol kaca tersebut memandangkan mulut botol kaca tersebut begitu kecil?

Adakah kapal tersebut disiapkan terlebih dahulu, kemudian barulah bahagian bawah botol tersebut disambungkan dengan badan botol tersebut seperti gambar di atas?

Bukan. Sebaliknya, terdapat teknik khas bagaimana kapal kecil ini dimasukkan ke dalam botol kaca ini. Kami sendiri kagum apabila mengetahui rahsia ini, malah teknik ini langsung tidak pernah sekalipun terlintas di fikiran!

Tiada tarikh tepat dapat dipastikan bilakah hiasan "Ship in A Bottle" ini mula dihasilkan. Pada awalnya, kebanyakan pelayar menghasilkan binaan kapal berskala kecil ini bagi meluangkan masa lapang berlayar berbulan-bulan lamanya di atas kapal. Kapal-kapal ini diperbuat daripada bahan-bahan terbuang yang ditemui di atas kapal.

Sehinggalah pada tahun 1850 apabila kapal-kapal kecil ini mula diletakkan di dalam botol bagi memastikan binaan dan bentuknya akan kekal dan tidak mengalami kerosakan. Malah, dikatakan terdapat banyak koleksi-koleksi awal ini dapat dilihat di Merseyside Maritime Museum yang terletak di Liverpool.

Sebenarnya, struktur binaan kapal itu sendiri adalah rahsianya. Bahagian-bahagian kapal yang dibina ini akan bersambungan dengan benang atau tali halus. Sebaik sahaja keseluruhan badan kapal sudah dimasukkan ke dalam botol, benang-benang ini akan ditarik bagi "menaikkan" bahagian-bahagian kapal yang bersambung dengan benang ini.

Sebaik benang-benang ini ditarik melalui mulut botol, bahagian-bahagian kapal ini akan berdiri tegak di kedudukan sebenarnya. Mekanismanya nampak begitu mudah, namun proses pembinaannya tidaklah semudah yang disangka.

Banyak perkara yang perlu diberi perhatian. Pembinaan kapal yang berskala kecil ini semestinya memerlukan fokus mata yang cukup tinggi. Semuanya harus dilakukan dengan penuh teliti dan teratur.

Selain itu, penggunaan tali halus atau bebang untuk disambungkan dengan bahagian-bahagian kapal ini juga memerlukan ketelitian dan ketepatan daripada si pembuatnya. Setiap tali ini haruslah mempunyai kepanjangan tertentu dimana sebaik sahaja keseluruhan tali ini ditarik, kedudukan bahagian kapal ini berada di kedudukan sebenarnya.

Bagi memahami secara visual apa yang kami tulis di atas, sila tonton video ringkas daripada Youtube di bawah.

Benar, makin besar dan kompleks sesuatu kapal tersebut, makin sukar ianya dihasilkan. Malah, biasanya peralatan khusus seperti kayu khas akan digunakan untuk mengalih atau menggerakkan bahagian-bahagian kapal tertentu ke kedudukan sebenarnya.

Perkara pertama yang perlu dilakukan untuk membina "Ship in A Bottle" ini adalah mencari botol yang mempunyai saiz yang bersesuaian. Bagi kapal yang bersaiz besar, bahagian tengah botol mestilah mempunyai ruang yang luas untuk menempatkan kapal ini.

Selain saiz tengah botol, saiz mulut botol juga mestilah muat untuk dimasukkan badan kapal yang telah dilipat ini. Setelah saiz botol dan mulut botol diukur, barulah proses pembinaan kapal boleh dimulakan. Kebiasaannya si pembuat kapal akan membuat pengiraan dan melukis terlebih dahulu saiz kapal dan bahagia-bahagian kapal yang akan dihasilkan.

Bagi yang berminat melihat keseluruhan proses menghasilkannya, sila tonton video di bawah:

Secara umumnya, menghasilkan "Ship in A Bottle" bukanlah kerja mudah. Malah, ianya begitu rumit dan mengambil masa yang lama. Maka, tidak hairanlah harganya juga begitu mahal.

Harganya menjadi lebih mahal apabila ianya adalah replika kapal sebenar yang dibina mengikut rekabentuk kapal asal. Apapun, diharapkan artikel ini akan menjawab persoalan bagaimanya kapal tersebut dimasukkan ke dalam botol yang pastinya menjadi misteri bagi kebanyakan kita.


10 Haiwan Peliharaan Paling Kaya Dalam Sejarah

Ramai antara kita yang memiliki haiwan peliharaan seperti kucing, anjing, burung, ikan dan banyak spesies haiwan lagi. Kebiasaannya, haiwan peliharaan ini dibela adalah disebabkan hobi dan biasanya hobi memerlukan anda untuk mengeluarkan sejumlah wang bagi mengekalkan hobi itu.

Namun, tahukah anda terdapat beberapa haiwan peliharaan di dunia ini yang kaya dan juga mempunyai harta sendiri? Ada antara haiwan peliharaan ini menjadi kaya melalui harta yang diwariskan, melalui bayaran pengiklanan dan juga lakonan. Sudah pasti bagi tuan kepada haiwan peliharaan ini, wang tidak lagi menjadi masalah. Berikut adalah beberapa haiwan paling kaya dalam sejarah.

Bart the Bear II ini adalah salah satu daripada beberapa haiwan peliharaan dalam senarai ini yang telah memperolehi kekayaan melalui usahanya sendiri. Sekiranya anda pernah melihat beruang dalam filem sejak 20 tahun yang lalu, terdapat kemungkinan yang tinggi bahawa beruang itu ialah Bart II.

Bart the Bear II telah dinamakan sempena beruang Bart the Bear, spesies Beruang Kodiak Alaska yang telah berlakon dalam berpuluh projek antara penghujung 1970-an hingga lewat 1990-an, sebelum mati pada tahun 2000. Walaupun Bart the Bear II tidak mempunyai hubungan biologi dengan Bart yang asal, tetapi kedua-duanya dilatih oleh orang yang sama iaitu Doug Seus.

Anda mungkin pernah melihat Bart II berlakon dalam episod drama Game of Thrones, di mana babak ia berlawan dengan Brienne of Tarth dan Jamie Lannister. Bart the Bear II ini dikatakan mempunyai kekayaan bernilai USD 6 juta (RM 25 juta).

Boo ialah nama seekor anjing baka Pomeranian yang terkenal dan dimiliki oleh Irene Ahn. Boo telah membina empayar jenama barangan sendiri hanya dengan rupanya yang begitu comel.

Pelbagai barangan berkaitan Boo dijual di Internet seperti anak patung Boo bersaiz sebenar, T-shirt, beg saku dan banyak lagi. Selain itu, Boo juga mempunyai buku sendiri dan juga 17 juta pengikut di Facebook.

Namun, ramai yang berpendapat rupa Boo yang comel itu sahaja tidak membantu haiwan peliharaan itu menjadi terkenal seperti sekarang. Pemiliknya iaitu Irene Ahn yang bekerja dengan Facebook sejak dari tahun 2008 dikatakan pemacu kejayaan Boo itu sendiri. Boo kini mempunyai kekayaan bersih berjumlah USD 8 juta (RM 33.5 juta)

Apabila anda mampu untuk membelikan anjing peliharaan anda rantai hiasan keluaran Tiffany bernilai puluhan ribu ringgit, ini bermakna bahawa anda mempunyai wang yang terlalu banyak. Itulah yang dilakukan oleh seorang sosialis dan pewaris kepada Victor Posner iaitu Gail Posner.

Gail Posner telah mewariskan harta berjumlah USD 8.4 juta (RM 35 juta) kepada Conchita, anjing baka Chihuahua miliknya setelah meninggal dunia pada tahun 2010 ketika berusia 67 tahun. Harta yang diwariskan itu berupa USD 3 juta dalam bentuk tabung amanah manakala selebihnya merupakan rumah mewah di pinggir laut di Miami.

Selain itu, Posner juga meninggalkan wang dan harta kepada dua lagi anjingnya iaitu April Maria dan Lucia. Anak lelaki kepada Gail Posner hanya mewarisi sejumlah wang bernilai RM 3.2 juta sahaja dan mendakwa bahawa ibunya telah dihasut oleh penjaga dan orang gajinya untuk mewariskan sejumlah wang yang banyak kepada anjing-anjing peliharannya.

Blackie pada suatu masa dahulu pernah menjadi kucing paling kaya di dunia menurut Guinness World Records. Blackie adalah kucing peliharaan terakhir yang masih hidup daripada 15 ekor kucing yang dibela jutawan dari United Kingdom iaitu Ben Rea sebelum dia meninggal dunia pada 1988. Ben Rea telah mewariskan sejumlah hartanya bernilai USD 12.5 juta (RM52.3 juta) kepada kucingnya itu.

Jutawan pengedar barangan antik itu enggan menamakan ahli keluarganya sebagai pewaris sebaliknya mewariskan sebahagian besar hartanya kepada Blackie dan tiga pertubuhan kebajikan kucing yang lain, siap dengan arahan untuk menjaga kucing kesayangannya itu. Kakaknya iaitu Dorothy yang meninggal dunia hanya beberapa hari sebelum Ben Rea, juga telah mendermakan sejumlah USD 5 juta (RM 20.9 juta) kepada persatuan haiwan.

Tommasino yang suatu masa dahulu merupakan seekor kucing jalanan di Rome, telah mewarisi harta bernilai USD 13 juta (RM54.4 juta) daripada pemiliknya iaitu Maria Assunta. Assunta yang merupakan seorang wanita kaya dari Itali dan telah meninggal dunia ketika berusia 94 tahun pada tahun 2011. DIa mewariskan sebahagian besar hartanya termasuk beberapa buah rumah mewah di Milan dan Calabria kepada Tommasino.

Peguam Maria Assunta iaitu Anna Orecchioni dan Giacinto Canzona mendakwa, anak guam mereka itu dengan rela hati menulis wasiat itu sendiri di pejabat peguam pada Oktober 2009. Maria Assunta yang tidak mempunyai anak itu adalah balu kepada jutawan sektor pembinaan.

Dia telah mengarahkan agar peguamnya mencari pertubuhan haiwan yang sanggup menjaga Tommasino setelah dia mati untuk diagihkan hartanya itu. Ini kerana menurut undang-undang Itali, harta pusaka tidak boleh diwariskan kepada haiwan.

Gigoo adalah seekor ayam milik mendiang jutawan penerbitan Britain iaitu Miles Blackwell. Ayam yang lebih kaya dari kebanyakan manusia itu telah mewarisi USD 15 juta (RM62.8 juta) setelah tuannya meninggal dunia pada tahun 2011.

Walaupun Blackwell mendermakan sebahagian besar harta pusakanya kepada beberapa badan kebajikan, dia telah meninggalkan sebahagian kecil hartanya kepada ayam kesayangannya, Gigoo supaya terus dipelihara dengan baik setelah kematiannya.

Oprah Winfrey, seorang hos yang mempunyai rancangan TV sendiri ini telah lama diketahui ramai sebagai seorang yang sangat kaya-raya. Oprah telah bersetuju untuk mewariskan sejumlah USD 30 juta (RM125.6 juta) kepada 5 ekor anjing peliharaannya iaitu Luke, Layla, Sadie, Sunny dan Lauren.

Ini bagi memastikan anjing-anjing kesayangannya yang sudah dibiasakan dengan kemewahan itu, dapat terus dipelihara dengan baik setelah kematiannya. Satu jumlah yang begitu banyak untuk dihabiskan haiwan itu sepanjang hayatnya.

Olivia Benson adalah seekor kucing yang terkenal dengan jutaan pengikut di Instagram. Kucing yang diberi nama sempena satu watak dalam drama Law and Order: SVU ini adalah haiwan peliharaan kepada penyanyi popular Taylor Swift.

Bukan sahaja disebabkan memiliki tuan seperti Taylor Swift yang terkenal, malah Olivia Benson juga memperolehi kekayaan kerana membintangi beberapa iklan syarikat gergasi seperti Coke dan Keds Shoes. Olivia Bensen kini dianggarkan bernilai USD 97 juta (RM 406 juta).

Grumpy Cat atau nama sebenarnya Tardar Sauce ini boleh dikatakan sebagai haiwan paling terkenal di dunia setakat ini. Ia berikutan satu memes internet paling lama digunakan dan dihasilkan berdasarkan wajah Tardar Sauce yang sentiasa kelihatan muram.

Selain daripada kejayaan internet dan juga empayar penjualan cenderamatanya, Tardar Sauce juga telah membintangi filemnya sendiri iaitu Grumpy Cat's Worst Christmas Ever. Filem itu menggunakan Aubrey Plaza sebagai suara kepada Grumpy Cat. Kini kucing itu dianggarkan bernilai USD 99 juta (RM414.5 juta).

Gunther IV adalah seekor anjing jutawan generasi kedua dan merupakan haiwan peliharaan terkaya di dunia pada masa ini. Bapanya iaitu Gunther III telah mewarisi harta bernilai USD 80 juta (RM335 juta) daripada Countess Jerman iaitu Karlotta Liebenstein, jutawan yang memang cintakan haiwan peliharaannya.

Harta itu bagaimanapun telah diwariskan pula kepada anaknya Gunther IV setelah ia mati. Penjaga Gunther IV telah melaburkan kekayaan itu dengan membuat keuntungan berlipat kali ganda. Kini, kekayaan Gunther IV dianggarkan bernilai USD 400 juta (RM 1.67 billion). Gunther IV memiliki banyak rumah mewah di Bahamas, Jerman, Italy, termasuk rumah bernilai RM31.5 juta di Miami yang suatu masa dahulu pernah didiami oleh Diva Pop Madonna.


Khazanah India ini Hanya Berbunga Setiap 12 Tahun dan Menghasilkan Madu yang Sangat "Rare"

Salah satu spesies bunga paling rare di dunia adalah Neelakurinji yang akan berbunga setiap 12 tahun dan hanya terdapat di sebuah daerah yang terletak di Kerala, India.

Munnar ialah sebuah perkampungan sunyi di kawasan pergunungan Western Ghats yang berada pada ketinggian 1,600m dari paras laut. Perkampungan ini popular dengan penghasilan teh, kopi dan ladang rempah-ratus yang berlatarbelakangkan pemandangan indah gunung yang menghijau dan berkabus.

Di sinilah terletaknya salah satu rahsia khazanah negara India iaitu bunga Neelakurinji yang telah berkembang mekar tahun ini.

Neelakurinji, atau sering disebut "Kurinji" ialah sejenis Strobilanthes, iaitu genus yang mempunyai sekitar 350 tumbuhan berbunga. Sebanyak 59 daripadanya terdapat di seluruh kawasan semenanjung India. Banyak spesies Strobilanthes yang berbeza memiliki tempoh berbunga yang berlainan. Ada yang mekar selepas empat, lapan atau sepuluh tahun. Malah, ada yang mengambil masa sehingga 12 atau 16 tahun.

Walau bagaimanapun, pertumbuhannya adalah tidak sekata dan hampir tidak dapat dikesan. Kewujudan ladang-ladang teh dan rempah, ditambah pula dengan peningkatan kawasan-kawasan pembangunan serta pembinaan untuk melebarkan jalan raya misalnya, berkemungkinan besar telah mengambil alih kawasan di mana bunga-bunga ini sepatutnya berkembang.

Namun begitu, Neelakurinji atau Strobilanthes kunthiana lebih mudah dikesan kerana ia berbunga dalam bilangan yang besar dan tumbuh di kawasan yang dilindungi. Nama bunga yang memberi maksud "bunga biru" ini seolah-olah menjadi hamparan permaidani berwarna biru yang akan bertukar menjadi violet pada penghujung musim.

Bunga ini kebiasaannya bermula pada bulan Ogos dan berakhir sehingga penghujung Oktober. "Super bloom" yang hanya terjadi sekali dalam masa 12 tahun boleh dilihat di kawasan berkelompok luas sekitar Kerala termasuklah di Kawasan Perlindungan Kurinjimala yang terletak 45km dari Munnar.

Menurut seorang aktivis alam sekitar, R. Mohan, disebabkan bunga Neelakurinji ini amat istimewa, dia sangat teruja menantikan ketibaan musimnya kerana dikhuatiri dia tidak akan lagi berada di situ dalam masa 12 tahun akan datang.

Bunga kurinji merupakan tumbuhan monokarpa. Ini bermakna pohon renek ini hanya membiak sekali sahaja selepas berbunga dan akan terus mati. Selain itu, ia juga memerlukan tempoh tertentu bagi biji benih untuk bercambah sehingga berbunga. Musim berbunga besar-besaran setiap 12 tahun membantu kelangsungan hidup pokok ini disebabkan haiwan pemangsa tidak boleh menghabiskan kesemua biji benih pada satu-satu masa. Ia juga memberikan peluang terbaik agar bunga ini dapat dilihat dan dikaji oleh para saintis.

Disebabkan ia tidak terdapat di mana-mana negara lain dalam dunia, Neelakurinji mempunyai beberapa kaitan rapat dengan budaya warga India. Dalam buku berjudul "Kurinji: The Flower of the Blue Mountains," bekas editor The Hindu iaitu Roy Mathew menulis tentang puak Muthuvan yang mempercayai bahawa bunga ini merupakan simbol cinta dan kasih sayang. Tuhan mereka iaitu Dewa Muruga, mengahwini Valli yang merupakan seorang gadis puak pemburu dengan menganyam bunga Neelakurinji dan mengalungkannya di leher Valli.

Lain pula kisahnya dengan puak Paliyan iaitu sebuah komuniti nomad di Western Ghats. Mereka mengira usia seseorang dengan bilangan kitaran musim bunga Neelakurinji yang pernah disaksikan.

Walaupun kehadiran bunga ini mempunyai makna tersendiri dalam tradisi tempatan, tempoh musimnya yang unik juga memainkan peranan penting di kawasan itu kerana ia telah berjaya meningkatkan industri pelancongan. Bagi tahun 2018, kesemua hotel dan rumah tumpangan di seluruh Kerala, terutamanya Munnar terpaksa menghadapi lebihan tempahan daripada pengunjung yang ingin menyaksikan sendiri hamparan indah 'permaidani biru' berketinggian 30 ke 60 cm.

Menurut Harish Chawda yang merupakan salah seorang pemilik pusat peranginan di situ, semua pihak turut sama-sama bersiap sedia menerima kebanjiran pengunjung. Bukan sahaja pemilik perniagaan, bahkan pihak kerajaan juga sibuk membesarkan jalan raya di sekitar kawasan itu selepas menganggarkan yang jutaan pelawat akan tiba.

Dalam keterujaan menyambut ketibaan tetamu, Kerala telah mengalami banjir yang dahsyat pada bulan Ogos 2018 sehingga lebih 10,000km binaan jalan raya hancur dibawa arus. Seramai 483 nyawa terkorban manakala puluhan ribu lagi pengunjung dipindahkan ke kawasan lain. Binaan bangunan bernilai jutaan rupee telah musnah dan punca pendapatan teruk terjejas akibat pengunjung yang membatalkan tempahan.

Jika dilihat pada kemusnahan yang menimpa kawasan itu serta cuaca buruk yang melanda, bagaimanakah agaknya bunga Neelakurinji boleh tumbuh dan berbunga dengan baik? Bunga ini memerlukan cahaya matahari sekurang-kurangnya 10 hari secara berterusan. Jadi, apabila hujan turun tanpa henti, pertumbuhan bunga itu serta-merta terbantut.

Tiada siapa yang menyangka kejadian seumpama itu boleh berlaku. Lapangan terbang utama di negeri itu dihentikan operasi selama beberapa hari dan dalam tempoh hampir sebulan berikutnya, mereka tidak didatangi mana-mana pelawat. Menurut Chawda, walaupun matahari mula kelihatan pada bulan September dan Neelakurinji akhirnya berbunga, namun kawasan itu masih sunyi sepi tanpa kehadiran pelancong.

Taman Negara Eravikulam yang berkeluasan 97km persegi merupakan kawasan pemuliharaan flora dan fauna di wilayah tersebut. Ia sepatutnya menjadi tarikan dan destinasi utama pelancong yang ingin menyaksikan Neelakurinji namun pohon-pohon renek di sini telah hanyut dibawa arus deras semasa krisis banjir tersebut.

Situasi menyedihkan itu telah menyebabkan pelancong yang ingin melihat bunga unik Neelakurinji perlu ke kawasan tanah tinggi lain seperti Top Station dan Vattavada di Kerala serta Kolukkumalai yang bersempadan dengan Tamil Nadu.

Selepas 12 tahun menanti, musim bunga Neelakurinji tidak seperti yang dijangkakan. Kebiasaannya, kawasan bukit sarat dan dipenuhi bunga-bunga ini menjelang September, namun tahun 2018 menyaksikan taburan kepadatan bunga yang jelas berkurangan. Menurut Antonyn Thomas yang merupakan seorang pemandu pelancong pengembaraan, para pelawat perlu berjalan kaki mengikut trek ke beberapa lokasi berbeza untuk melihatnya.

Tambahan pula laluan trek menuju ke Kolukkumalai, misalnya, adalah satu perjalanan yang sukar. Dari Munnar, mereka perlu bergerak sejauh 30km terlebih dahulu menuju ke sebuah penempatan kecil di Suryanelli sebelum menaiki bukit melalui jalan tanah sepanjang 18km.

Walaupun perjalanan mencabar ini hanya boleh dibuat menggunakan kenderaan pacuan empat roda, namun pemandangan di akhir destinasi dilaporkan sangat berbaloi-baloi.

Terdapat satu benda yang lebih sukar didapati daripada menikmati keindahan bunga Neelakurinji iaitu madu yang dipanggil Kurinjithen. Perbungaan Neelakurinji secara kelompok besar menarik minat lebah untuk melakukan proses pendebungaan yang akan menghasilkan madu yang amat sukar diperolehi ini.

Laluan untuk mendapatkan madu Kurinjithen juga amat rumit dan dikhabarkan hampir mustahil bagi orang kebanyakan. Hanya suku kaum tempatan sahaja dibenarkan mengumpulkan madu ini dan ia amat jarang dijual di pasaran selain beberapa buah kedai yang terletak jauh di pedalaman Shola di lembah gunung.

Walaupun tiada penyelidikan saintifik pernah dijalankan kerana kesukaran mendapatkannya, warga tempatan percaya madu ini mempunyai kebaikan dari segi perubatan yang dapat menghalang masalah jantung tersumbat. Tambahan pula, agak mustahil untuk tahu dari bunga mana madu ini dihasilkan.

R. Mohan berkata, disebabkan Munnar dan kawasan sekitarnya menjadi habitat kepada pelbagai flora dan fauna, hakikatnya tiada siapa yang dapat mengetahui jika kumpulan lebah di situ hanya mengambil nektar daripada bunga Kurinji. Kebanyakan madu yang dihasilkan di sini merupakan 'madu campuran' iaitu kombinasi beberapa jenis bunga berbeza. Walau bagaimanapun, disebabkan musim bunga Neelakurinji berlaku dalam kelompok yang sangat besar selama beberapa bulan, banyak pihak membuat anggaran antara 35-70% kandungan madu itu datang daripada bunga ini.

Menurut R. Mohan lagi, bunga ini adalah sangat jarang ditemui sehinggakan ramai orang sering terlupa akan kewujudannya. Kitaran musim bunga Neelakurinji seterusnya adalah pada tahun 2030 namun kelangsungan hidup bunga ini ketika itu masih menjadi tanda tanya.

Disebabkan pemanasan global yang menyebabkan perubahan iklim, pembangunan dan industri pertanian yang pesat, kerja-kerja pemuliharaan habitat semula jadi perlu dilaksanakan, terutama sekali dalam memelihara dan memulihara spesies seperti Neelakurinji. Sebuah pertubuhan NGO "Save Kurinji Campaign Council" sentiasa memberikan kesedaran kepada orang awam melalui pelbagai kempen dan ekspedisi trek secara berterusan yang dimulakan sejak tahun 1989.

Koordinator kempen tersebut iaitu Ansar Mangalathop menjelaskan, jika apa yang dilakukan organisasi itu boleh menyebabkan satu perubahan kecil agar generasi seterusnya dapat melihat bunga Neelakurinji, perubahan kecil itu juga sebenarnya adalah sangat berbaloi.


Ini Bagaimana Pelajar Nakal Di Sekolah Dihukum Pada Awal Abad Ke-19

Adalah lumrah bagi kanak-kanak yang sedang membesar mempunyai perangai dan ragam masing-masing. Ada yang agak pendiam selebihnya sedikit nakal sehinggakan sukar di kawal.

Bagi setiap kesalahan dan kenakalan pasti ada hukuman yang biasanya dikenakan bagi mengajar mereka dan bukanlah untuk mendera.

Peredaran masa membuatkan hukuman yang dikenakan oleh agak berbeza-beza. Jika dahulu merotan di sekolah merupakan satu perkara biasa namun kini ia tidak boleh lagi dilakukan.

Kesemua jenis alatan dan cara untuk melaksanakan hukuman disimpan di sekolah. Alatan dan cara yang berlainan digunakan untuk mendenda bagi kesalahan yang berbeza.

Antara salah satunya dikenali sebagai sengkang, iaitu hukuman bagi kanak-kanak yang sering bertengkar, melarikan diri setelah melakukan kesalahan ataupun mencuri.

Pesalah akan diarahkan untuk memegang telinga kanan menggunakan tangan kiri dan telinga kiri menggunakan tangan kanan, lalu diarah untuk duduk dan berdiri berulang-ulang kali.

Hukuman ini masih dikenakan oleh ibu bapa atau guru-guru pada hari ini, lebih dikenali sebagai ketuk-ketampi.

Bagi murid-murid yang malas dalam pembelajaran pula, hukuman yang berlainan dikenakan.

Asap akan dihasilkan dengan membakar timbunan serat kelapa kering dan muka pesalah akan dihalakan pada timbunan kelapa yang terbakar.

Kadang-kala, lada kering dimasukkan ke dalam api tersebut membuatkan hukuman tersebut lebih keras.

Bau asap dan rasa yang pedih tersebut adalah yang paling menjengkelkan, menyebabkan mata dan hidung berair dengan begitu banyak.

Bagi murid-murid yang melakukan kesalahan mencuri atau memukul murid yang lain, hukuman lebih keras dikenakan, menggunakan rotan dan apit china.

Apit china ini diperbuat daripada empat batang rotan, setiap satunya berukuran 15 sentimeter.

Keempat-empat batang rotan tersebut diikat di hujungnya dan kemudian dipasangkan dengan tali di hujung yang satu lagi seperti dalam gambar.

Alat ini berfungsi dengan cara menarik tali tersebut membuatkan jari-jari pesalah yang dimasukkan di antara ruang tersebut tersepit.

Juga terdapat alatan yang dikenali sebagai kayu palat. Kayu palat diperbuat daripada kayu bulat dengan kelebaran kira-kira lebar dada orang dewasa.

Tiga lubang kemudiannya ditebuk padanya dan dipasangkan tali di mana dua lubang di bahagian kanan dan kiri diikat mati kemudian dimasukkan tali selebihnya ke lubang di tentah.

Kayu palat ini digunakan dalam menghukum kanak-kanak yang lari daripada sekolah, memanjat pokok atau memukul rakan-rakan.

Kaki pesalah akan dimasukkan ke dalam kedua-dua gelung tali yang dipintal ke atas dan digunakan untuk memukul tapak kaki.

Rantai besi pula merupakan rantai berukuran 180 sentimeter atau lebih, di mana hujung bahagiannya dipakukan kepada kayu balak.

Hujung rantai satu lagi yang tidak dipakukan dipasang dengan pin kunci dan digunakan untuk menghukum kanak-kanak yang suka berlari-lari, suka bergaduh, serta tidak mendengar arahan ibu bapa dan lambat ke sekolah.

Rantai tersebut dipasangkan di sekeliling pinggang pesalah dan pesalah akan diarahkan untuk memikul blok kayu di atas bahunya mengelilingi sekolah.

Kadang-kadang, rantai akan dibiarkan pada pesalah dan tidak dibenarkan pulang ke rumah, sementara makanan akan dihantar kepadanya.

Bagi mereka yang melakukan kesalahan di dalam kelas, hukuman lain dikenakan. Tali pintal diikat pada pinggang pesalah dan tali tersebut diikat pada tiang.

Pesalah kemudiannya diarahkan untuk terus belajar sehingga selesai. Dia tidak akan dilepaskan sehingga selesai, dan makanan akan dihantarkan oleh ibu bapanya kepadanya.

Dan bagi kanak-kanak yang lebih nakal dengan kelakuan yang tersangat buruk, kerap bergaduh, lari dari sekolah atau mencuri, hukuman yang lebih dahsyat dikenakan.

Ia dikenali sebagai gantung, di mana kedua-dua tangan pesalah akan diikat dan digantung dengan kakinya tidak menjejak tanah.

Hukuman lain bagi mereka yang nakal dan mencuri adalah membaringkan pesalah di atas lantai lalu dipukul. Bagi yang suka berbohong atau menggunakan kata-kata kesat serta mencaci orang lain, lada atau cili akan dimasukkan ke dalam mulut mereka.


9 Cadangan UPR Yang Bakal Menimbulkan Kontroversi Sama Seperti Isu ICERD

Kami sudah menulis tentang sejarah ICERD dan tujuannya diwujudkan. Jika anda belum baca, kami cadangkan anda buka artikel itu terlebih dahulu.

Gabungan badan bukan kerajaan (NGO) di negara kita baru saja selesai mengusulkan perubahan-perubahan yang boleh diperkenalkan di negara kita, menerusi proses Universal Periodic Review (UPR) anjuran Pertubuhan Bangsa-Bangsa Bersatu (PBB) pada 9 November 2018.

Dokumen itu mengandungi pelbagai usul dan cadangan yang dibentuk, berdasarkan kepada konvensyen-konvensyen hak asasi manusia PBB - bagi memastikan wujudnya kesamarataan hak dalam pelbagai isu melibatkan semua orang.

Kami telah memeriksa cadangan-cadangan tersebut dan memilih 9 cadangan yang kami rasakan perlu anda ketahui, untuk dilaksanakan di negara kita.

Salah satu cadangan yang diutarakan oleh NGO Jubilee dalam UPR adalah untuk tidak lagi merekodkan agama seseorang dalam dokumen pengenalan diri rasmi setiap warganegara Malaysia.

Pada pendapat penulis, ini adalah satu cadangan yang dangkal kerana hanya akan menambahkan lagi komplikasi-komplikasi khasnya apabila melibatkan isu perkahwinan, kematian dan juga keturunan seseorang.

Gabungan NGO menuntut agar perbuatan seks suka sama suka di antara dua individu dewasa yang memberi izin, untuk tidak lagi diletakkan sebagai satu jenayah. Dalam cadangan mereka juga, mereka menuntut agar akta kod penal 377B yang menganggap dua orang individu yang melakukan hubungan luar tabii sebagai satu jenayah dimansuhkan.

Satu gabungan NGO menuntut agar sebarang bentuk hukuman yang memalukan pesalah, seperti sebatan atau merotan dimansuhkan agar lebih selari dengan tuntutan hak asasi manusia antarabangsa yang mahu melindungi maruah pesalah.

Sekiranya cadangan ini dipersetujui, ini bermakna kuasa mahkamah khasnya mahkamah syariah semakin berkurangan.

Berikutan kewujudan dua bentuk undang-undang yang digunakan di negara kita, sivil dan syariah, wujud tuntutan supaya mahkamah syariah diletakkan di bawah status 'subordinate' serta hanya boleh membicarakan kes-kes melibatkan masalah peribadi individu Muslim dan langsung tidak berhak melibatkan orang bukan Muslim.

Kuasa mahkamah syariah juga dicadangkan dikawal kerana menimbulkan masalah kepada mana-mana individu Muslim yang ingin keluar daripada agama Islam.

Satu tuntutan melibatkan kumpulan NGO yang besar menyentuh berkenaan isu kebebasan agama di Malaysia. Mereka menuntut agar hak kebebasan agama diberikan sepenuhnya kepada semua individu termasuklah individu Muslim, tanpa ada sebarang sekatan.

Badan NGO juga menuntut agar orang Islam dibenarkan meninggalkan agama Islam tanpa sebaranga hukuman dikenakan ke atas mereka yang mahu. Selain itu hak seorang Melayu yang murtad juga perlu dipastikan kekal walaupun dia bukan lagi orang Islam.

Satu tuntutan melibatkan nama 'Allah' juga dilakukan, dengan kerajaan Malaysia diminta untuk mula membenarkan mana-mana agama bukan sahaja agama Islam, untuk menggunakan perkataan 'Allah' bagi merujuk Tuhan mereka - khasnya agama Kristian.

Sebuah NGO dalam cadangannya dalam UPR mahu agar satu kurikulum dibangunkan bagi mendidik pelajar-pelajar sekolah berkenaan isu seksualiti berbentuk pilihan atau pro-choice, agar pelajar dapat didedahkan lebih awal dengan pemahaman seksualiti yang dianjurkan masyarakat antarabangsa.

Masih ingat satu kes di Sweden melibatkan pasangan ibu bapa yang ditahan kerana merotan anak mereka? Salah satu cadangan yang dimasukkan dalam agenda UPR adalah untuk mentakrifkan sebarang bentuk hukuman fizikal (corporal punishment) sebagai satu bentuk jenayah dalam semua keadaan.

Tuntutan ini bukan sahaja melibatkan peringkat keluarga, malahan dalam segala bentuk sistem sosial yang melibatkan perkahwinan, bukan perkahwinan, sistem tradisional ataupun sistem yang wujud disebabkan tuntutan agama.

Shia Rights Watch, sebuah NGO antarabangsa yang ditubuhkan bagi melindungi kepentingan penganut kepercayaan Syiah di seluruh dunia menuntut agar kerajaan Malaysia tidak lagi meletakkan kepercayaan itu sebagai ajaran sesat.

Mereka menuntut agar penganut Syiah diberikan hak serupa dengan dan meminta agar segala bentuk diskriminasi terhadap mereka dihentikan.

Itulah serba sedikit apa yang dicadangkan oleh gabungan badan-badan NGO negara kita, dalam semakan semula Universal Periodic Review negara kita untuk tahun 2018. Setakat ini, belum ada sebarang maklum balas daripada pihak kerajaan kita berkenaan permintaan-permintaan ini. Kami akan bawakan kepada anda informasi terkini perihal isu ini kerana kami merasakan kesedaran tentang UPR ini perlu dimiliki setiap individu di negara kita.


Ivan Sidorenko - Penembak Hendap Terhebat Kesatuan Soviet Yang Membunuh 500 Tentera Musuh Seorang Diri

Ivan Sidorenko disenaraikan dalam Tentera Merah seolah-olah menurut kehendaknya. Ivan tidak menamatkan pelajaran di peringkat sekolah menengah dan kolej.

Namun dalam apabila menyertai tentera, bakatnya yang tersangat menakjubkan terserlah. Ivan hidup dengan motto "satu tembakan, satu kematian" dan menjadi mesin pembunuh bagi Kesatuan Soviet yang telah membunuh 500 orang musuh berseorangan ketika Perang Dunia Kedua.

Penembak hendap Kesatuan Soviet yang paling dahsyat ini mempunyai permulaan yang biasa. Dilahirkan dalam sebuah keluarga petani pada tahun 1919 di Smolensk, Ivan Sidorenko berhenti dari sekolah ketika di gred 10.

Apa yang aneh mengenai penembak hebat ini adalah dia sangat meminati bidang seni pada mulanya. Ivan mendaftar di Kolej Seni Penza di mana dia melanjutkan pengajian sehingga tahun 1939, ketika berusia 20 tahun.

Dengan meletusnya Perang Dunia Kedua, Ivan terpaksa berhenti daripada belajar untuk membantu negaranya dan mendaftar diri dalam Tentera Merah.

Menjelang tahun 1941, Ivan berada di Sekolah Tentera Infantri di Crimea. Di sini, dia belajar bagaimana untuk menjadi sebahagian daripada unit mortar yang membantu memuat, membongkar dan memuat semula artileri jarak jauh.

Ivan kemudiannya menjadi sebahagian daripada unit dalam Pertempuran Moscow. Kemudian, Ivan Sidorenko seolah-olah menginginkan lebih peluang untuk beraksi.

Apabila unit mortarnya diberikan rehat, Ivan pergi bersendirian memburu dan membunuh tentera Jerman. Ivan hanya akan menyerang dari jarak jauh dan dengan ini, dia dapat mengajar dirinya teknik membunuh tanpa dilihat atau dikesan.

Ivan menggunakan senapang Mosin-Nagant buatan Rusia dengan teropong teleskopik dan jumlah mangsa Ivan meningkat dengan begitu pantas.

Komander dalam Tentera Merah kemudiannya mula menyedari akan situasi ini. Begitu jelas sekali kemahiran Ivan boleh digunakan melebihi daripada unit mortar.

(Ivan Sidorenko pada Jun 1944 selepas dinamakan sebagai Wira Kesatuan Soviet)

Disebabkan kehebatan Ivan, dia ditugaskan untuk mengajar tentera-tentera lain cara bagaimana untuk membunuh dengan cara yang sama dilakukannya.

Para pelajarnya dipilih sendiri oleh komander di mana hanya tentera yang mempunyai penglihatan dan kemahiran menggunakan senjata yang hebat sahaja dipilih.

Ivan juga memberikan latihan praktikal di medan perang kepada para pelajarnya dengan membawa mereka ke zon perang dan mengajar secara terus. Ini merupakan antara salah satu contoh yang memperlihatkan kehebatan Ivan Sidorenko.

Dalam satu situasi, Ivan meletupkan trak Jerman dan tiga traktor, serta berjaya menghentikan kemaraan Jerman bersama-sama bantuan bekalan mereka.

Motto "satu tembakan, satu kematian" yang digunakan oleh Ivan jelas sekali tidak hanya terhad kepada manusia tetapi juga kepada mesin dan pengangkutan pihak musuh.

Setiap tentera dalam program latihan Ivan Sidorenko memberikan kesan yang begitu ketara dalam pertahanan tentera Rusia.

Anak-anak murid Ivan tersangat berbahaya sehinggakan tentera penembak hendap Jerman membanjiri kawasan tertentu bagi menentang ancaman tersebut.

Namun, usaha Jerman tidak memberikan kesan kerana anak-anak buah Ivan tersangat mahir. Oleh kerana jasanya, Ivan Sidorenko dinaikkan pangkat menjadi penolong komander Rejim Infantri 1122 di ibu pejabat.

Ketika di sana, Ivan melatih lagi 250 orang penembak hendap yang mana kemudiannya menghasilkan rekod membunuh sama sepertinya.

Penembak hendap terhebat Rusia ini terus menambah jumlah mangsanya dalam unit 1st Baltic Front sehingga tahun 1944. Dalam hanya 3 tahun, dilaporkan Ivan Sidorenko telah membunuh kira-kira 500 tentera musuh.

Pada 4 Jun 1944, Ivan Sidorenko dianugerahkan gelaran Wira Kesatuan Soviet untuk kehebatannya.

Walau bagaimanapun, dari segi penembak hendap yang paling dahsyat dalam Perang Dunia Kedua, Ivan Sidorenko berada di kedudukan kedua terhebat.

Penembak hendap Finland, Simo Haya berada di tempat pertama dengan membunuh 542 mangsa walaupun terdapat laporan mengatakan bahawa Simo mungkin membunuh 700 orang ketika perant tersebut.

Kehebatan Ivan Sidorenko tidak dapat mengecualikannya daripada tercedera dalam beberapa kali sepanjang perang.

Pihak atasannya merasakan dia terlalu berharga dan bimbang akan kehilangannya. Selepas kecederaan terakhirnya, Ivan diarahkan untuk kekal sebagai pelatih dan tidak lagi beraksi di medan perang.

Apabila Perang Dunia Kedua berakhir, Ivan Sidorenko bersara sebagai Mejar dan bekerja sebagai mandur di lombong arang batu. Dia meninggal dunia pada 19 Februari 1994 ketika berusia 55 tahun.


Ini Cara Bagaimana Syarikat Penerbangan Tetapkan Harga Tiket Pesawat

Membeli tiket penerbangan boleh membuatkan anda pening kepala, terutamanya bagi mereka yang jarang berbuat demikian.

Ramai di antara kita menghabiskan berjam-jam di internet untuk menyelidik tawaran penerbangan, cuba mencari sistem harga tiket penerbangan yang kelihatan dilakukan secara rawak.

Lebih memeningkan, harga tiket kelihatan turun naik tanpa sebab dan penerbangan yang mengambil tempoh lebih lama pula tak semestinya berharga lebih mahal daripada yang lebih pendek.

Tetapi di sebalik semua ini sebenarnya terdapat sains penentuan harga yang dinamik, yang sebenarnya kurang berkaitan dengan kos dan tetapi lebih kepada kecerdasan buatan (artificial intelligence).

Kini, sudah beratus-ratus tahun masa berlalu sejak penerbangan pertama dijadualkan. Comet, yang dijadualkan oleh British Overseas Airways Corp. telah memulakan perkhidmatan pesawat penumpang pertama di dunia.

Pada mulanya, penerbangan komersial adalah pasaran yang dikawal dengan begitu ketat, di mana harga tambang ditentukan berdasarkan jarak perjalanan dan bukannya permintaan penumpang.

Kebanyakan laluan antarabangsa dikendalikan oleh syarikat penerbangan negara tunggal dan kekurangan pilihan penerbangan menyebabkan tambang sangat tidak kompetitif untuk pengguna.

Pada tahun 1978, kerajaan Amerika Syarikat memulakan proses menghapuskan kawalan kerajaan ke atas laluan dan kemasukan pasaran untuk syarikat penerbangan baru.

Pada tahun 1983, ia diikuti oleh penghapusan kawalan penentuan harga tambang penerbangan.

Dan pada awal 1990-an, liberalisasi industri penerbangan telah tersebar di seluruh dunia, menjadikan harga lebih kompetitif.

Para pengkritik juga mengatakan bahawa terdapat terlalu banyak persaingan pada tahun-tahun awal selepas penyahkawalseliaan.

Syarikat penerbangan bergabung dan menjadi lebih dominan, mengubah industri dari kartel yang terkawal menjadi kartel yang tidak terkawal.

(4 syarikat mengawal 68% kapasiti penerbangan domestik di Amerika Syarikat)

Di Amerika Syarikat, hanya empat syarikat penerbangan sahaja sudah menguasai 68% kapasiti penerbangan domestik.

Walaupun harga tiket telah menurun di antara lapangan terbang utama, namun kekurangan persaingan dan pengurangan penerbangan telah mengakibatkan kenaikan harga purata bagi bandar-bandar yang lebih kecil dan yang kurang kompetitif.

Walau bagaimanapun, perkara ini tidak menghalang permintaan terhadap perjalanan udara.

Jumlah penumpang penerbangan di seluruh dunia terus berkembang, khususnya dalam sepuluh tahun yang lalu, dengan jumlah mereka yang memilih untuk terbang melonjak hampir kepada 1.8 bilion.

Jadi, apakah makna peningkatan jumlah penumpang ini bagi harga tiket penerbangan?

Walaupun harga surcaj dan kos bagasi yang tinggi terjejas semasa kejutan minyak di antara tahun 2007 dan 2008, namun harga tiket tidaklah benar-benar tertumpu kepada kos seperti cukai dan bahan api.

Sebaliknya penentuan tiket harga penerbangan menggunakan strategi yang dikenali sebagai pengurusan pendapatan syarikat penerbangan. Matlamatnya? Menjana wang sebanyak yang mungkin!

Dan strategi ini berfungsi dalam waktu sebenar atau real time.

Jadi, apabila pelanggan cuba untuk menempah tiket, syarikat penerbangan menentukan harga yang sedang cuba ditempah, dengan menganalisis pelbagai faktor termasuk status keseluruhan rangkaian mereka.

Algoritma menyesuaikan tambang dengan menggunakan maklumat seperti tempahan masa lalu, baki tempat duduk, permintaan purata bagi laluan tertentu dan kebarangkalian menjual lebih banyak tempat duduk kemudian.

Salah satu contoh proses ini yang digunakan adalah untuk penentuan harga penerbangan bersambung (connecting flights).

Katakan anda mahu terbang dari London ke Miami. Penerbangan yang anda mahu tempah ini juga berfungsi sebagai penerbangan pertama yang berhenti di Bogota, sebelum meneruskan penerbangan ke Miami.

Dan walaupun anda menaiki penerbangan yang lebih jauh jaraknya iaitu ke Miami, namun anda mungkin membayar lebih daripada penumpang yang hanya terbang ke Bogota.

Ini kerana syarikat penerbangan cuba untuk menghalang anda daripada membeli tempat duduk yang mereka mahu jual kepada penumpang yang inginkan perjalanan penuh atau terus.

Keseluruhan proses ini dilakukan oleh algoritma, yang meramalkan bahawa tempat duduk akan dijual dengan harga yang lebih tinggi di masa depan (jika anda tak menempah).

Syarikat penerbangan juga "menyelidik" pelanggan mereka untuk membantu mereka menentukan harga.

Ini biasanya bermaksud mengkategorikan penumpang ke dalam antara salah satu daripada dua kumpulan, iaitu penerbangan untuk percutian atau perniagaan (leisure atau business).

Dan cara penentuan harga tiket bagi kedua-dua kumpulan ini adalah sangat berbeza.

Syarikat penerbangan yang menawarkan penerbangan dari London ke Bali boleh menganggap bahawa kebanyakan mereka dalam penerbangan ini adalah pelancong. Jadi, ia menempatkan mereka ini dalam kumpulan penerbangan percutian.

Penumpang ini biasanya menempah beberapa bulan lebih awal, jadi syarikat penerbangan cenderung untuk mula menjual tiket dengan harga yang agak tinggi.

Ia kemudian menyesuaikan harga mengikut tindak balas pasaran, memastikan ia cukup tinggi untuk memaksimumkan keuntungan tetapi cukup rendah supaya ia tidak menghasilkan kapasiti yang tidak digunakan (tidak ditempah).

Dan bagi laluan perniagaan, seperti London ke Hong Kong, syarikat penerbangan biasanya bermula dengan harga yang rendah untuk mengisi kapasiti minimum.

Kemudian harga akan dinaikkan dengan begitu tinggi bagi pengembara perniagaan (business traveler) yang menempah di saat-saat akhir.

Ini kerana syarikat penerbangan tahu pengembara perniagaan cenderung untuk menempah lebih lewat dan jauh kurang peka terhadap harga tiket berbanding dengan mereka dengan tujuan percutian.

Malah, pengembara perniagaan sanggup membayar lebih 60% daripada harga biasa hanya untuk memastikan mereka mendapat tempat duduk.

Sesetengah penganalisis percaya syarikat penerbangan menggunakan kuki pelayar internet (internet browser cookies) pengguna untuk menentukan penerbangan yang mereka lihat.

Dengan cara ini, mereka boleh meningkatkan harga tersebut untuk menggalakkan penumpang membeli.

Tetapi bukti kukuh tentang perkara ini sukar diperoleh dan ini adalah sesuatu yang mana syarikat penerbangan dan laman perbandingan harga menafikan sekeras-kerasnya.

Harga dinamik yang disasarkan dapat meningkatkan kepuasan pelanggan dan menggalakkan tempahan pengguna.

Contohnya, seorang ahli program kesetiaan seperti Air Asia Big Member boleh menerima paparan harga "hanya untuk anda" berdasarkan sejarah pembelian mereka.

Teknologi juga telah membenarkan beberapa syarikat penerbangan untuk mewujudkan "tambang ekonomi asas" ("basic economy fare") dengan kemudahan yang terhad untuk bersaing dengan syarikat penerbangan kos rendah.

Tambang rendah adalah kata kunci jika syarikat penerbangan perkhidmatan penuh mahu muncul di halaman pertama enjin carian seperti Penerbangan Google.

Tetapi bukan hanya syarikat penerbangan yang menggunakan teknologi AI untuk keuntungan mereka.

Pengguna pada masa kini juga mempunyai akses ke laman web yang mengawasi tambang, menggunakan algoritma dan data masa lalu mereka sendiri, untuk meramalkan harga terendah yang boleh diperolehi dan kemudiannya memberitahu kepada pelanggan mereka.

Ancaman yang berpunca dari laman-laman carian ini terhadap sistem harga dinamik syarikat penerbangan melihatkan United Airlines menyaman laman sesawang Skiplagged, yang membantu penumpang mencari jalan untuk mendapatkan tiket murah.

Dengan AI yang mempunyai peranan penting dalam bidang penentuan harga penerbangan, kemungkinan algoritma kompleks ini akan terus melawan perang tiket pesawat.

Dan ini tak semestinya sesuatu yang tidak baik kerana syarikat penerbangan menguruskan peningkatan jumlah penumpang dan pengguna pula mahukan pilihan yang lebih baik serta cara yang lebih mudah untuk menempah perjalanan udara mereka.


8 Barangan Bayi Paling Mahal Di Dunia

(Aaisyah Dhia Rana, puteri Zain Saidin dan Rozita Che Wan)

Menimang cahaya mata adalah satu perasaan yang tak dapat digambarkan oleh setiap pasangan.

Dan kerana terlalu teruja, sesetengah ibu bapa sanggup menghabiskan wang yang banyak dalam mempersiapkan barangan menunggu kelahiran bayi mereka, lebih-lebih lagi jika ianya yang pertama.

Namun, ia dianggap tak masuk akal untuk membeli barangan yang tersangat mewah untuk bayi kerana sudah pasti mereka tidak langsung tahu mengenainya dan ia hanya akan digunakan untuk tempoh yang singkat.

iluminasi.com kongsikan 9 barangan bayi yang paling mahal di dunia.

Jika anda ingin memiliki barangan mewah daripada pereka terkenal tanpa menghabiskan terlalu banyak wang, maka anda perlu pertimbangkan untuk membeli sarung botol mewah dari Fendi ini.

Sarung botol ini adalah yang termurah dalam senarai ini, sekitar RM470 sahaja. Malah, ia antara yang termurah jika dibandingkan dengan barangan bayi dari Fendi yang lain.

Namun, ia masih dianggap sebagai harga yang tidak masuk akal hanya untuk pemegang botol.

Dan walaupun ia jauh lebih mahal daripada sarung botol lain di pasaran, anda sudah tentunya membayar harga tinggi ini hanya untuk mendapatkan logo mewah Fendi.

Jika anda peminat Kylie Jenner, maka anda harus dapatkannya kerana selebriti ini juga memilikinya.

Sesetengah ibu bapa tersangat obses terobsesi untuk menyimpan barang-barang yang digunakan oleh bayi mereka terutamanya yang pertama kali digunakan.

Dan jika anda membelanjakan wang RM5,150 untuk membeli satu sudu, maka ia adalah wajib untuk disimpan!

Sudu mewah ini akan memastikan bayi anda dilahirkan dalam kemewahan yang tak sepatutnya. Sudu ini dicipta oleh pereka terkenal, Christofle.

Ia diperbuat daripada perak sterling dan mempunyai berlian yang tertanam pada hujungnya. Anda juga boleh memilih untuk menukar berlian tersebut kepada nilam, jika kekurangan bajet.

Ramai ibu akan memberitahu anda bahawa pam adalah satu kemestian jika anda merancang untuk menyusukan anak selama yang mungkin.

Dengan itu, pasti anda tidak pasti sama ada anda perlu membelanjakan wang sebanyak banyak ini untuk memastikan segalanya berjalan dengan lancar.

Pam Ameda 17803 Platinum adalah salah satu model terbaik yang anda boleh dapatkan di pasaran yang dijual dengan harga RM8,780.

Ia dilengkapi dengan pelbagai kemudahan, termasuk paparan LCD yang terang, pemasa untuk mengepam dengan lebih mudah dan operasi dalam mod berbisik supaya tidak mengganggu bayi anda pada waktu malam atau semasa waktu tidur.

Antara barangan yang penting untuk dimiliki jika anda mempunyai bayi kecil sudah tentulah tuala kecil.

Dan bayi memerlukan tuala-tuala ini dengan sangat banyak jadi adalah dinasihatkan agar anda tak membelanjakan wang yang banyak untuk sekeping tuala.

Namun sesetengah ibu bapa yang kaya berfikiran bahawa membeli tuala dengan harga RM12,560 adalah sesuatu yang masuk akal.

Tuala kecil mewah ini didakwa diperbuat daripada 100% kain kapas muslin, salah satu kain tulen dan paling lembut di dunia. Dengan ini, anda boleh memastikan bayi anda berada dalam keadaan selesa apabila dilap.

Biasanya ibu bapa tak dapat mengawal apa jenis bentuk anak patung yang mempunyai kaitan emosi dengan anak-anak mereka. Ia ditentukan oleh anak-anak itu sendiri.

Namun jika anda menghabiskan wang mencecah RM41,900 untuk satu patung beruang kepada anak anda, anda harus pastikan anak anda menyukainya.

Anak patung beruang yang diberi nama Snuffles ini diperbuat daripada bahan-bahan mewah, di mana matanya diperbuat daripada permata Tahiti dan bulunya pula daripada bulu alpaca.

Jika anda rasa Snuffles tak cukup mewah, ia juga dilengkapi kalung berlian 10 karat dengan rantai emas.

jika anda mahukan kerusi bayi yang praktikal dan menunjukkan anda seorang yang peka terhadap fesyen, maka kerusi bayi Swarvoski Crystal ini sesuai untuk anda.

Ramai selebriti Hollywood menyediakan kerusi ini untuk anak-anak kecil mereka dan yang paling terkenal adalah pasangan Beyonce dan Jay-Z.

Pasangan ini meminta seorang pereka selebriti untuk menghasilkan satu kerusi ini untuk anak sulung mereka, Blue Ivy.

Kerana sangat sukakannya, Beyonce dan Jay-Z menghadiahkan satu unit kepada Kim Kardashian dan Kanye West apabila pasangan ini menimang cahaya mata pertama, North.

Namun, agak keterlaluan untuk menyediakan kerusi permata ini untuk anak kecil, tetapi jika anda nak fefeeling selebriti Hollywood, apa salahnya kan?

Bagi kebanyakan orang, mereka akan berasa sangat beruntung jika memiliki hanya sebutir berlian tulen dalam hidup mereka.

Tapi, boleh tak anda bayangkan bagaimana rasanya jika anda memulakan hidup dengan mulut anda dipenuhi dengan berlian?

Bagi bayi yang mana ibu bapa mereka membelikan puting berlian pasti tahu bagaimana rasanya. Puting ini mempunyai berlian tiga karat yang dipasangkan pada emas putih 18K.

Ia termasuk puting silikon seperti puting biasa tetapi apa yang menarik mengenainya adalah puting ini tidak disyorkan untuk digunakan dalam mulut bayi.

Jadi, puting ini mungkin hanya bertujuan untuk hiasan dan bukan sesuatu yang boleh "dinikmati" oleh bayi.

Ini mungkin tempat tidur bayi yang paling mahal pernah dihasilkan, yang dijual dengan harga RM68.4 juta. Katil bayi ini lebih kepada hasil karya seni berbanding untuk benar-benar digunakan untuk menidurkan anak anda.

Reka bentuk yang moden dan anggun ini dihasilkan daripada emas pejal 24-karat.

Ia mempunyai satu set katil penuh "Golden Line", termasuk pelindung tilam, tilam bantal, lembaran, lembaran asas dan comforter.

Ia juga dilengkapi dengan tikar Golden Line. Produk ini akan dipasang sepenuhnya semasa penghantaran, jadi anda tak perlu risau tentang apa-apa pun, melainkan daripada membayar wang yang tak masuk akal ini.


6 Fakta Tentang Pendaratan Apollo 11 di Bulan Yang Dirahsiakan Amerika

Apollo 11 adalah ekspedisi angkasa lepas pertama yang membuatkan manusia mendarat di Bulan. Kru-kru yang terlibat termasuklah Neil Armstrong dan Edwin "Buzz" Aldrin, yang menjadi manusia pertama yang berjalan di Bulan.

Ia merupakan fakta yang diketahui oleh semua orang di seluruh dunia. Walau bagaimanapun, terdapat fakta-fakta yang aneh dan pelik tentang ekspedisi Apollo 11 yang tidak diberitahu dan tidak diketahui secara meluas.

iluminasi.com kongsikan 6 fakta menarik tentang pendaratan pertama di Bulan yang ramai tak tahu.

Presiden Amerika Syarikat ketika ekspedisi ke Bulan dilakukan, Richard Nixon telah disediakan ucapan sekiranya kru Apollo 11 tidak berjaya pulang ke Bumi, terutamanya jika Neil Armstong dan Buzz Aldrin terperangkap di Bulan.

NASA mempunyai keyakinan tinggi terhadap kapal angkasa Apollo 11 namun mereka tak yakin dengan lunar modul yang digunakan ketika pendaratan di Bulan.

NASA bimbang lunar modul mungkin gagal untuk berfungsi atau rosak ketika digunakan serta meletup di Bulan.

Mereka juga risau bahawa ia mungkin tidak dapat berhubung semula dengan "command module" yang akan membawa kru Apollo 11 pulang ke Bumi.

Bergantung kepada apa yang berlaku, kru-kru Apollo 11 boleh terbunuh dengan serta-merta, mati kelaparan atau membunuh diri. Dan ucapan yang disediakan untuk Presiden Richard Nixon merupakan idea daripada NASA.

Ia diberikan kepada penulis ucapan Rochard, William Safire, melalui angkasawan dan penghubung Nasa ke White House iaitu Frank Borman, sebulan sebelum Neil Armstrong dan Buzz Aldrin menjejakkan kaki di Bulan.

Malah, mereka masih berada di Bumi ketika ucapan ini ditulis.

Jika mereka benar-benar tidak berjaya pulang ke Bumi, para isteri angkawasan tersebut akan dihubungi dan dimaklumkan mengenainya.

Kemudian, Richard Nixon akan membaca ucapan yang bermula dengan ayat, "Nasib telah menetapkan bahawa mereka yang pergi ke Bulan untuk meneroka secara aman akan tinggal di sana untuk berehat dengan damai selamanya,".

Buzz Aldrin dan Neil Armstrong kekal di dalam lunar modul untuk beberapa minit selepas mendarat di Bulan.

Ketika itu, Aldrin memberikan beg sampah yang dipenuhi dengan pembalut makanan dan bekas najis kepada Neil.

Neil kemudiannya membuang beg sampah tersebut ke permukaan Bulan apabila beliau turun daripada lunar modul.

Gambar pertama Bulan yang diambil oleh beliau jelas sekali menampakkan beg sampah tersebut.

Para angkawasan ini kemudiannya membuang lebih banyak sampah dan alatan untuk memberikan ruang di dalam beg untuk diisi dengan batu dan debu yang diambil dari Bulan.

Banyak daripada alatan tersebut masih berfungsi dengan baik dan sesetengahnya sangat penting untuk kejayaan misi ini.

Antara alatan tersebut termasuklah penimbang, tukul dan pemantul laser yang digunakan untuk mengukur jarak di antara Bumi dan Bulan.

Kedua-dua angkasawan ini juga meninggalkan tangga untuk menuruni lunar modul yang hanya berguna ketika pendaratan.

Malah, mereka menambah plak sebagai mercu tanda di situ yang tertulis, "Di sini manusia dari planet Bumi pertama kalinya menjejakkan kaki di Bulan. Julai 1969. Kami datang dengan damai untuk semua manusia,".

Sampah, alatan dan sebahagian daripada lunar modul tersebut masih terdapat di Bulan.

Neil Armstrong adalah wakil pendaratan Bulan Apollo 11. Namun, kebanyakan daripada gambar yang diambil semasa ekspedisi ini memaparkan Buzz Aldrin.

Neil adalah pengendali kamera utama dan beliau menggunakannya untuk mengambil gambar Buzz Aldrin. Buzz juga mempunyai kamera namun beliau diarahkan untuk mengambil gambar-gambar lain.

Gambar terbaik Neil Armstrong tidak memaparkan dirinya dengan begitu jelas. Beliau sedang melakukan sesuatu berhampiran dengan lunar modul, membelakangkan kamera.

Tiada gambar yang memaparkan Neil Armstrong berjalan di Bulan. Namun, Neil muncul dalam satu gambar Buzz Aldrin yang diambil oleh dirinya sen diri. Pantulan Neil kelihatan pada visor Buzz Aldrin.

(Michael Collins kekal dalam Command Module Apollo dan tak jejakkan ke Bulan)

Telah diterangkan di atas bahawa satu ucapan telah disediakan untuk Presiden Richard Nixon sekiranya lunar modul yang dinaiki Neil Armstrong dan Buzz Aldrin meletup, gagal berfungsi atau tidak dapat berhubung dengan Command Module, membuatkan mereka tak dapat pulang ke Bumi.

Command Module ketika itu sedang mengorbit Bulan manakala lunar modul berada di Bulan. Di dalam command module adalah Michael Collins, angkasawan ketiga.

Michael tidak mendarat di Bulan kerana seseorang perlu mengawal command module. Ketika mana Neil dan Buzz mengambil gambar, membuang sampah dan mengumpulkan sampel tanah dan batu, Michael pula mengambil gambar Bulan.

Beliau kekal di dalam command module lebih daripada 20 jam. Dan jika Neil dan Buzz terperangkap di Bulan, Michael akan pulang ke Bumi bersendirian.

Ini disebabkan namanya tidak dimasukkan ke dalam ucapan yang disediakan untuk Presiden Richard Nixon. Kebarangkalian untuk meninggalkan kedua-dua angkasawan itu di Bulan bergantung kepada Michael.

Malah, Michael sangat risaukan perkara ini sekurang-kurangnya untuk 6 bulan. Ketika mengorbit Bulan, beliau menulis bahawa beliau akan dihantui sepanjang hidupnya jika ia benar-benar berlaku.

Seperti yang dijelaskan, kru-kru Apollo 11 mungkin berhadapan dengan kemungkinan bahawa mereka tak akan dapat pulang dari Bulan. Para angkasawan sepatutnya mengambil insuran nyawa namun ia tersangatlah mahal.

Jadi, kru-kru Apollo 11 menandatangani banyak autograf agar ahli keluarga mereka boleh menjualnya selepas kematian mereka. Para angkasawan Apollo 11 sudah lama terkenal, sebelum mereka meninggalkan Bumi lagi.

Mereka mempunyai ramai peminat yang meminta tandantangan. Malah, kru-kru ini menandatangani beribu-ribu autograf selepas misi ini, yang mana sesetengah daripada peminat menjualnya dengan harga yang agak tinggi.

Walaupun autograf mereka mungkin bernilai tinggi, namun ia boleh melonjak lebih mahal jika mereka tidak berjaya pulang ke Bumi, dengan kata lain terbunuh di angkasa lepas.

Angkasawan pada hari ini agak beruntung kerana mereka boleh bergaul dengan orang di Bumi sejurus selepas mendarat dan keluar daripada kapal angkasa. Namun ia tidak berlaku kepada ketika zaman Apollo 11.

Selepas misi ke bulan, para angkasawan Apollo 11 dikuarantin selama 3 minggu sebelum dibenarkan untuk bercampur dengan orang lain. Ia merupakan langkah berjaga-jaga.

NASA tidak pasti sama ada Bulan mempunyai mikroorganisma yang boleh membunuh.

Jadi adalah disyorkan untuk mereka ini dikuarantin, bersama-sama sampel Bulan dan sut angkasa untuk diperiksa jika terdapat kehadiran mikroorganisma. Anak-anak kapal diawasi jika terdapat jangkitan baru.

Krew-krew Apollo 12 dan 14 juga dikuarantin. Walaubagaimanapun, NASA tidak lagi meneruskannya ketika Apollo 15 mendarat kerana telah disahkan bahawa kawasan-kawasan di Bulan yang diterokai bebas daripada mikroorganisma.


Ini Cara Untuk Memohon Visa "Working Holiday" Untuk Bekerja Di Australia

Sehingga kini, umum sedia maklum bahawa terdapat ramai warga Malaysia yang berada di negara kangaroo, Australia, dengan tujuan dan niat untuk bekerja.

Ini disebabkan oleh pulangan lumayan yang ditawarkan di sana dengan gaji melebihi RM39 sejam ditambah pula dengan tekanan ekonomi yang semakin tenat di Malaysia.

Walaubagaimanapun, majoriti daripada mereka melakukannya secara haram dan ini telah memberikan nama buruk kepada Malaysia.

Lebih buruk, kini ramai rakyat Malaysia yang ingin masuk ke Australia dengan tujuan benar-benar untuk melancong juga terkandas di lapangan terbang kerana ditahan oleh pihak imigresen Australia.

Ia merupakan kesan daripada lambakan pekerja haram di Australia terutamanya daripada Malaysia. Sebenarnya, rakyat Malaysia boleh bekerja di Australia secara sah dengan visa yang ditawarkan.

Visa ini untuk mereka yang berusia di antara 18 dan 30 tahun yang ingin melancong dan bekerja di Australia sehingga tempoh setahun. Visa ini membolehkan anda:

Namun, kerajaan Australia baru sahaja mengumumkan bahawa mereka akan memanjangkan tempoh visa working holiday bermula Julai 2019 untuk membenarkan backpackers dan pengembara untuk tinggal lebih lama di negara ini kerana mereka memerlukan buruh-buruh ladang.

Perubahan ini bermakna mereka yang memperoleh visa ini boleh tinggal di Australia sehingga 3 tahun jika bekerja dalam bidang pertanian sekurang-kurangnya 6 bulan.

Secara keseluruhan, terdapat beberapa subklas visa untuk working holiday, bergantung kepada kemahiran dan sebab anda memohon.

Jadi, adalah lebih baik untuk anda memahami subklas ini sebelum memutuskan untuk memohon.

Suruhanjaya Tinggi Australia di Kuala Lumpur bertanggungjawab memproses permohonan visa bagi mereka yang memegang pasport Malaysia.

Di bawah program ini, had tahunan sebanyak 100 visa diberikan dan apabila semua visa telah diberikan kepada pemohon yang berjaya, tidak akan ada visa baru yang diberikan sehingga tahun program visa berikutnya.

* Nota: Di Malaysia surat sokongan kerajaan adalah Sijil Kelakuan Baik Malaysia (CGC). Anda mesti menyerahkan CGC asal sebagai sebahagian daripada permohonan anda. Jika anda tidak berbuat demikian, permohonan anda akan ditolak.

Maklumat lanjut mengenai kelayakan dan senarai semak dokumen, sila rujuk halaman khas di laman web Suruhanjaya Tinggi Australia Malaysia di pautan ini.

Terdapat pelbagai jenis pekerjaan di Australia di bawah visa ini, namun antara yang paling biasa adalah seperti berikut:

Terdapat tiga pilihan pembayaran yang tersedia: kad kredit, kad, draf bank permintaan (dibayar kepada "Suruhanjaya Tinggi Australia").

Sebagai tambahan kepada caj asas, rakyat Malaysia perlu membayar Yuran Perkhidmatan VFS untuk semua permohonan visa yang dibuat dan biometrik yang dikumpulkan di pusat permohonan visa, sebanyak RM337.

Bayaran akan dibayar secara tunai sahaja dan dibuat di pusat permohonan. Untuk permohonan yang diemelkan, pembayaran caj perkhidmatan boleh dibuat oleh draf bank yang perlu dibayar kepada VFS (M) Sdn Bhd.

Secara umumnya, anda akan membayar yuran pelanggan utama dan yuran koleksi biometrik. Secara keseluruhan, termasuk caj asas, visa Kerja dan Percutian, anda perlu membayar sekitar RM1,698.

Tetapi ingat, anda hanya boleh memohon sebelum tarikh akhir dan sebelum kuota 100 visa penuh. Jika anda terlepas peluang ini, anda perlu menunggu tahun depan.

Sebelum memohon, adalah lebih baik untuk anda melayari laman web VFS Global untuk mengetahui tentang maklumat dan keperluan terkini.

Pilih subkelas visa yang sesuai untuk tujuan perjalanan anda ke Australia dan muat turun borang permohonan visa yang berkaitan.

Sila ambil perhatian: Anda juga boleh mendapatkan borang permohonan visa di pusat permohonan visa Australia (AVAC).

Pastikan anda mempunyai dokumen sokongan. Untuk senarai dokumen sokongan yang diperlukan untuk visa anda, lihat senarai semak yang disediakan di bawah "Jenis Visa". Kumpulkan semua dokumen sokongan yang diperlukan untuk permohonan anda.

Untuk mengelakkan kelewatan, serahkan semua dokumen sokongan pada masa permohonan.

Uruskan bayaran yuran visa sama ada dalam bentuk wang tunai, kad kredit atau draf bank dari bank Malaysia dalam ringgit sahaja kepada Suruhanjaya Tinggi Australia.

Lawati pusat permohonan visa untuk membuat permohonan dan mengemukakan biometrik anda.

Alamat: 19, Wisma Mca, 163, Jalan Ampang, Kuala Lumpur, 50450 Kuala Lumpur, Wilayah Persekutuan Kuala Lumpur, Malaysia . Telefon: +60 3-2166 6550

Selepas memohon visa, anda boleh menjejaki status permohonan anda. Ingat, perkhidmatan ini hanya boleh memberi maklumat tentang proses permohonan semasa di pusat permohonan visa Australia.

Ia tidak dapat memberikan maklumat mengenai apa yang berlaku terhadap permohonan itu apabila ia sampai kepada Suruhanjaya Tinggi Australia.


Sejarah ICERD : Bagaimana Konvensyen Ini Bermula?

'International Convention on the Elimination of All Forms of Racial Discrimination' atau 'Konvensyen antarabangsa berkenaan penghapusan diskriminasi kaum' merupakan salah satu cabang konvensyen yang paling banyak mendapat sokongan negara-negara di dunia ketika ini.

Didrafkan kali pertama pada tahun 1965, triti yang terhasil daripada konvensyen itu dipercayai triti paling lengkap dalam mengawal selia semua idea kesamarataan dalam isu kaum di seluruh dunia. Isu ICERD sebenarnya sudah lama menjadi kontroversi di negara kita, khasnya melalui semakan semula Universal Periodic Review yang dilakukan selang beberapa tahun sekali.

Bagaimanapun, isu ICERD menjadi hangat kebelakangan ini berikutan wujud gerakan dalam pihak kerajaan Malaysia yang dilihat bersungguh mahu meratifikasinya, agar dapat dilaksanakan dalam negara kita. Pernahkah anda terfikir, bagaimana konvensyen ini bermula?

Ketika era di antara tahun 1959 hingga 1960, wujud kembali stigma anti-semitik yang berlaku di kalangan ramai ahli masyarakat dunia.

Anti-semitik atau 'anti-semitism' merupakan satu bentuk prejudis yang diwujudkan bagi menimbulkan kebencian di kalangan masyarakat dunia terhadap orang-orang Yahudi, dengan gerakan Holocaust yang dilakukan oleh orang Nazi dipercayai sebagai satu contoh tindakan anti-semitik paling besar pernah berlaku.

Istilah 'anti-semitik' digunakan kali pertama pada tahun 1879 oleh seorang jurnalis Jerman bernama Wilhelm Marr, bagi melambangkan kebencian yang dihadapi oleh orang Yahudi. Kaedah 'anti-semitik' yang digunakan pula, boleh datang dalam pelbagai bentuk.

Selain agenda Holocaust, gerakan 'pogrom' juga merupakan salah satu kaedah paling popular digunakan kumpulan anti-semitik. Dimulakan di beberapa tempat di Russia, 'pogrom' adalah satu bentuk serangan mengejut bersifat ganas dilakukan oleh orang bukan Yahudi terhadap orang Yahudi yang ditemui mereka.

'Pogrom' tidak sekadar membelasah dan membunuh orang Yahudi. Ada kalanya masyarakat setempat bekerjasama dengan kerajaan dan polis untuk melindungi kegiatan ganas 'pogrom' yang lain, seperti merogol dan merompak. Sekitar tahun 1918 sehingga 1920, gerakan Pogrom terbesar dimulakan selepas berlakunya Revolusi Bolshevik.

Aktiviti 'pogrom' terus berlaku melibatkan kumpulan nasionalis Ukraine, Poland dan tentera di sekitar Belorussia (Belarus ketika ini) serta Galicia yang terletak di Poland. Gerakan masyarakat disokong oleh tentera ini membunuh puluhan ribu orang Yahudi dalam tempoh dua tahun.

Gerakan pogrom tidak berhenti setakat itu. Pada tarikh 29 Jun tahun 1941, Jerman di bawah pemerintahan Nazi dan sekutunya, telah melakukan gerakan pogrom besar-besaran; membunuh lebih kurang 8,000 orang Yahudi di Iasi, Moldavia yang terletak dalam Romania.

Satu lagi peristiwa pogrom yang heboh diperkatakan adalah insiden pada 10 Julai 1941, apabila penduduk sebuah pekan bernama Jedwabne di Poland, bertindak menyertai pogrom beramai-ramai membunuh jiran-jiran mereka yang berbangsa Yahudi.

Bermula daripada gerakan pogrom ini, gerakan Holocaust yang dilakukan secara sistematik bagi menghapuskan orang-orang Yahudi mula dijalankan tentera Jerman.

Ekoran tamatnya perang dunia kedua, gerakan pogrom tetap terus berlaku dalam skala kecil-kecilan di beberapa buah negara, bagi menghapuskan saki-baki orang Yahudi. Di Kelce, Poland -  penduduk setempat melancarkan pogrom bermula 4 Julai 1946 mengakibatkan puluhan orang Yahudi yang terselamat dibunuh atau cedera parah.

Kejadian di Kelce itulah menjadi titik permulaan pergerakan beramai-ramai saki-baki orang Yahudi melarikan diri ke arah barat, dalam acara migrasi yang digelarkan sebagai Brihah. Brihah mengumpulkan Yahudi dari Poland dan beberapa buah negara Eropah timur, ke khemah-khemah pelarian yang terletak di Jerman, Austria dan Itali.

Walaupun sudah berjaya dihapuskan dan dihalau keluar, saki-baki orang-orang Yahudi tetap berdepan stigma anti semitik yang tidak pernah padam. Insiden anti semitik mula timbul semula pada tahun 1959 ekoran epidemik Swastika, menyebabkan wujud gesaan pada pihak PBB dalam menyelia dan mengawal diskriminasi terhadap orang Yahudi.

Takut insiden pogrom kembali bermula secara besar-besaran, dalam perbincangan yang diadakan pada peringkat jawatankuasa rendah PBB - diisytiharkan bahawa semua insiden dan sentimen anti-semitik yang berlaku ketika itu, dianggap melanggar perjanjian antarabangsa hak asasi manusia. Langkah pencegahan jangka panjang dianggap sangat perlu diperkenalkan.

Setelah PBB meluluskan resolusi kecil itu, kesemua negara anggota yang melibatkan diri berbincang untuk merangka satu resolusi yang dapat mengawal serta menghapuskan terus masalah diskriminasi melibatkan sentimen kaum. Resolusi awal itu yang dinamakan sebagai 'resolusi manifestasi prejudis di antara kaum, negara dan agama' menjadi batu asas kepada konvensyen yang bakal dinamakan semula sebagai ICERD.

Dalam persidangan ketiga untuk membincangkan isu tersebut, PBB mengambil keputusan mahu memecahkan konvensyen itu kepada dua konvensyen berasingan - satu bahagian khas untuk menangani masalah berkaitan agama dan satu lagi bahagian berkaitan prejudis terhadap kaum atau bangsa.

Berikutan gerakan anti semitik yang semakin kuat, wujud desakan untuk PBB mempercepatkan lagi kelulusan resolusi berkaitan kaum terlebih dahulu, jadi PBB bersetuju untuk melaksanakan kelulusan resolusi tersebut lebih awal.

Pada tahun 1964, draf awal resolusi itu selamat disiapkan mencerminkan standard yang diramalkan mampu mengawal masalah diskriminasi kaum serta membantu PBB mengatasi masalah stigma terhadap orang kulit hitam dan warna kulit lain, selain kulit putih.

Setahun berikutnya pada 21 Disember 1965 - CERD diluluskan dan mula diterima pakai oleh PBB. Versi itu dipercayai bakal menjadi petunjuk kepada masyarakat dunia moden untuk mengubah bagaimana penerimaan kita semua dalam perihal melibatkan warna kulit dan kaum. CERD diumumkan sebagai mekanisme PBB dalam mempromosikan serta merapatkan jurang antara kaum, di antara semua negara anggota yang menandatanganinya.

Sokongan pada CERD mula disuarakan, dengan 22 negara anggota PBB menjadi antara negara terawal menandatangani sepenuhnya konvensyen CERD. Semua negara yang bersetuju diletakkan syarat untuk tidak melanggar sebarang bentuk persetujuan yang telah termaktub dalam konvensyen tersebut.

Setakat ini, hanya negara kita, Brunei Darussalam, Myanmar, Korea Utara dan beberapa negara lain yang berjumlah 14 buah negara kesemuanya masih belum melakukan sebarang bentuk persetujuan untuk CERD.

Berapa lama lagi sebelum kita menyertai 179 buah negara lain di dunia?


5 Sungai Paling Kotor Dan Tercemar Di Dunia

Air adalah antara salah satu sumber terpenting dalam kehidupan segala makhluk yang tinggal di atas muka Bumi ini. Dan antara sumber air terbesar merupakan daripada sungai yang mengalir di setiap pelusuk bandar dan kampung.

Sungai bukan sahaja menjadi sumber air tetapi juga sumber makanan kepada manusia, jalan pengangkutan dan perdagangan.

Malangnya, tak semua di antara kita sedar kepentingan sungai sehinggakan mengabaikan tanggungjawab untuk menjaganya daripada tercemar.

Terlalu banyak sungai yang tercemar di atas muka Bumi ini dan iluminasi.com kongsikan antara 5 sungai yang paling terkotor dan tercemar di dunia.

Laporan 2012 oleh satu kumpulan kempen, Environment Missouri berkata bahawa pada tahun 2010, kira-kira 5.76 juta kilogram sisa toksik dibuang ke dalam sungai Mississippi.

Ini termasuk bahan kimia beracun seperti nitrat, benzena, dan arsenik. Sungai penting yang terbesar dalam sistem perparitan Amerika Utara ini merupakan sumber alam semulajadi dan ekonomi terbesar bagi negara Amerika Syarikat.

Lembah sungai Mississippi adalah salah satu kawasan pertanian yang paling subur. Namun pada hari ini, rantau yang mengelilingi muara sungai ini dipanggil sebagai "Zon Mati".

Gelaran itu dberikan disebabkan oleh alga berbahaya yang tumbuh di dalam sungai yang tercemar menyerap semua oksigen, sehingga menjadikannya tidak mungkin bagi organisma lain untuk terus hidup.

Diterjemahkan ke dalam bahasa Melayu sebagai "sungai penyembelihan", sungai Matanza sepanjang 64 kilometer yang berbau busuk ini penuh dengan bahan toksik.

Berjuta-juta tan kumbahan dilepaskan ke dalam sungai ini setiap hari termasuk sejumlah besar sisa isi rumah.

Sisa kimia yang dilepaskan ke dalam air oleh pelbagai syarikat petroleum juga merupakan salah satu bahan pencemar utama.

Beberapa percubaan telah dibuat sehingga kini oleh pemerintah Argentina dan pelbagai kumpulan berusaha untuk mengawal pencemaran tetapi malangnya, tiada satu pun yang berhasil setakat ini.

Sungai Buriganga adalah antara salah satu sungai yang paling penting dari segi ekonomi untuk Bangladesh.

Sungai ini, yang telah membantu perdagangan sejak abad ke-17, juga merupakan salah satu sumber utama air minuman penduduk di Dhaka.

Walau bagaimanapun, hari ini airnya telah tercemar oleh bahan pencemar berbahaya seperti sisa industri dan isi rumah, kumbahan, sisa perubatan, minyak, plastik dan bangkai haiwan.

Laporan menunjukkan bahawa sebanyak 4,500 tan sisa pepejal dilepaskan ke sungai ini. Dan jumlah ini adalah dari Dhaka sahaja.

Walaupun usaha telah dilakukan oleh beberapa kumpulan alam sekitar, kerajaan Bangladesh tidak dapat melaksanakan langkah penting untuk menyelamatkan sungai Buriganga dan sungai-sungai lain daripada tercemar.

Mengalir melalui wilayah Jawa Barat, sungai Citarum merupakan sumber penting yang membantu pertanian, penyediaan air, industri, perikanan, dan penjanaan elektrik.

Walau bagaimanapun, sungai ini berada dalam krisis yang melampau ketika ini kerana dipenuhi dengan berjuta-juta tan sisa domestik dan industri.

Permukaan air sangat padat oleh semua bahan pencemar sehinggakan air sungai tidak kelihatan.

Semua jenis bahan cemar seperti botol plastik, tayar, sarung tangan getah, perabot rumah yang rosak, kumbahan, bahan kimia berbahaya, logam berat, dan lain-lain boleh ditemui di sungai ini, sekaligus menganggu ekosistemnya.

Menurut laporan, kadar merkuri di sungai ini adalah 100 kali lebih daripada jumlah yang ditetapkan oleh perundangan. Malah, kebanyakan bahagian di sungai ini sudah hampir mati.

Terdapat tiga empangan jana kuasa elektrik hidroelektrik di sepanjang sungai ini dan menurut para pakar, dengan peningkatan pencemaran, penjana kuasa ini akan berhenti berfungsi dan seluruh kawasan akan berada dalam kegelapan.

Dianggap sebagai sungai paling suci dalam agama Hindu, Ganges berasal dari glasier Gangotri di Himalaya barat dan mengalir melalui dataran Gangetik India Utara yang kemudiannya memasuki Bangladesh, di mana ia memenuhi Teluk Bengal.

Pada tahun 2007, sungai Ganges telah disenaraikan sebagai salah satu daripada lima sungai paling tercemar di dunia. Oleh kerana kaitan keagamaannya, pencemaran yang mencemarkan sungai ini sangat banyak dan berbeza-beza.

Pencemaran-pencemaran terdiri daripada sisa industri toksik, kumbahan, plastik dan persembahan keagamaan yang tidak terhitung jumlahnya dilakukan di sungai ini setiap hari.

Tak cukup dengan itu, orang mandi di dalam air "suci" ini, mencuci pakaian mereka, memasak di tebingnya, dan membuang mayat.

Menurut satu kajian baru-baru ini oleh Majlis Penyelidikan Perubatan India (ICMR), sungai Ganges begitu penuh dengan bahan pencemar toksik sehinggakan orang yang tinggal dekat dengan tebingnya lebih terdedah kepada kanser daripada di tempat lain di India.


Kisah Valentina Tereshkova, Angkasawan Wanita Pertama Dunia Dari Russia

Ketika fasa awal eksplorasi ke angkasa lepas, dua buah kuasa besar dunia, Kesatuan Soviet dan Amerika Syarikat masing-masing bersaing untuk menjadi pelopor utama dalam bidang ini. Walau bagaimanapun, Kesatuan Soviet lebih terkehadapan sehingga memaksa pihak Amerika Syarikat melancarkan operasi khas merompak satelit bagi mencuri teknologi penerokaan angkasa lepas milik Kesatuan Soviet.

Kehebatan Kesatuan Soviet pada masa itu dapat dilihat apabila mereka terlebih dahulu melancarkan hidupan pertama ke angkasa lepas dengan menghantar Laika, iaitu seekor anjing sebagai bahan ujikaji. Malangnya, Laika terkorban dalam misi tersebut.

Seterusnya, mereka juga berjaya mencipta rekod menghantar manusia pertama dunia, Yuri Gagarin pada tahun 1961 melalui pelancaran roket Vostok 1. Namun, tahukah anda pihak Soviet juga sebenarnya berjaya menghantara angkasawan wanita pertama dunia dengan pemilihan Valentina Tereshkova melalui misi Vostok 6 pada tahun 1963?

Jika dilihat daripada latarbelakangnya, Valentina Tereshkova bukanlah wanita yang datang daripada keturunan atasan ataupun memiliki kepintaran luar biasa. Sebaliknya, ibunya bekerja di kilang membuat pakaian manakala bapanya bekerja memungut hasil tanaman di ladang.

Lebih menyedihkan, bapanya terbunuh dalam Perang Dunia Pertama ketika beliau hanya berusia 2 tahun. Beliau lahir pada 6 Mac 1937 di Bolshoye Maslennikovo, sebuah kawasan perkampungan yang terletak 277 kilometer daripada bandar Moscow.

Ketika berusia 16 tahun, beliau mengambil keputusan untuk berhenti daripada persekolahan dan turut sama bekerja di kilang membuat pakaian. Di usia remajanya, beliau bergiat aktif dalam pelbagai persatuan yang berfahaman komunis.

Walau bagaimanapun, ketika menyertai Kelab Sukan Udara Yaroslavl, minatnya terhadap sukan payung terjun mula bercambah. Kerana minat yang begitu mendalam, beliau sanggup mengikat perut mengumpul duit bagi merealisasikan impiannya untuk membuat terjunan payung terjun.

Selepas Yuri Gagarin menjadi manusia pertama berada di angkasa lepas pada tahun 1961, Valeinta Tereshkova telah menawarkan diri menjadi sukarelawan bagi program angkasa lepas Soviet.

Menariknya, walaupun langsung tidak mempunyai kemahiran sebagai juruterbang, beliau terpilih menyertai program tersebut kerana kemahirannya dalam melakukan terjunan payung terjun. Ketika itu beliau sudahpun melakukan 126 kali terjunan.

Beliau mendapat kelebihan ini memandangkan pada ketika itu, setiap angkasawan perlu melakukan terjunan melalui payung terjun beberapa saat sebelum roket tersebut sampai kembali ke muka bumi. Dalam pemilihan ini, beliau mengalahkan ratusan calon lain yang majoritinya adalah lelaki.

Bersama 4 lagi calon angkasawan wanita, beliau menjalani pelbagai latihan sukar. Ini termasuklah satu ujian berada dalam keadaan graviti ekstrim dan keadaan graviti sifar. Daripada kelima-lima orang calon wanita tersebut, akhirnya beliau terpilih untuk dihantar ke angkasa lepas sebagai angkasawan wanita pertama dunia.

Akhirnya, cita-cita dan impian besar beliau menjadi kenyataan. Beliau terpilih sebagai juruterbang bagi misi kapal angkasa Vostok 6. Ianya adalah misi berkembar dimana beberapa haritu sebelum itu, roket Vostok 5 telah dilancarkan. Misi Vostok 5 ini diketuai oleh angkasawan Valeriy Bykovsky.

Kedua-dua roket ini mengorbit bumi mengikut laluan yang berbeza dan saling berhubungan antara satu sama lain ketika berada di angkasa lepas. Melalui misi ini, beliau telah berada di angkasa lepas selama 70 jam dan berjaya mengelilingi bumi sebanyak 48 kali.

Misi angkasawan wanita pertama dunia ini juga dipaparkan secara langsung di siaran-siaran televisyen Soviet dan negara-negara Eropah. Walaupun kelihatan gembira di televisyen, beliau sebenar tidak mengetahui satu perkara buruk mungkin terjadi kepada dirinya selepas itu.

Dalam dunia eksplorasi angkasa lepas, satu kesilapan besar sebenarnya mampu memberikan impak yang besar dan mengorbankan nyawa. Terdapat kesilapan pada perisian navigasi kapal angkasanya yang menyebabkan kapal angkasa tersebut tersasar daripada laluan utamanya dan semakin menjauhi bumi.

Beliau bernasib baik kerana menyedari perkara ini dan pantas memaklumkan kepada para saintis Soviet di Bumi. Mereka akhirnya berjaya menukar arah pergerakan kapal angkasa ini dan Valentina Tereshkova akhirnya berjaya kembali ke bumi walaupun beliau mengalami sedikit kecederaan pada mukanya.

Beliau telah mendarat dengan selamat di kawasan Altay yang kini berada di kawasan persempadanan Kazakhstan, Mongolia dan China. Orang kampung yang tinggal berdekatan telah membantunya membuka pakaian angkasawan yang dipakai. Malah, mereka turut menjemputnya untuk menikmati makan malam di rumah mereka.

Akibat daripada tindakannya itu, beliau telah dikenakan hukuman kerana dianggap telah melanggar protokol. Beliau sepatutnya sepatutnya perlu menjalani pemeriksaan kesihatan terlebih dahulu.

Kerana kejayaannya menjadi angkasawan wanita pertama dunia, beliau telah diberikan beberapa pingat penghormata daripada kerajaan bagi menghargai kejayaannya itu. Malah, beliau turut dianugerahkan Pingat Emas Keamanan daripada pihak United Nations.

Sekembalinya ke bumi, beliau tidak lagi terbang ke angkasa lepas. Sebaliknya, beliau mencurahkan bakti sebagai tenaga pengajar dan menerima anugerah doktor falsafah dalam bidang sains teknikal. Beliau kekal aktif dalam bidang angkasa lepas dan kejayaannya sebagai angkasawan wanita pertama banyak dimuatkan dalam buku dan dipamerkan di muzium.

Malah, beliau seringkali dilihat sebagai simbol kejayaan wanita. Antara kata-katanya yang diingati ramai adalah:

"Sekiranya wanita boleh menjadi pekerja membuat landasan kereta api di Russia, mengapa tidak mereka terbang ke angkasa lepas?